**ТҮРКІСТАН ОБЛЫСЫ БОЙЫНША ТЕКСЕРУ КОМИССИЯСЫ**

**АУДИТОРлық қорытынды**

**«Түркістан облысының мәдениет басқармасы мен бағыныстағы ұйымдардың бюджет қаражатының тиімді пайдаланылуына мемлекеттік аудит жүргізу» аудиторлық іс-шарасы бойынша жүргізілген аудиттің нәтижелері**

**Түркістан қаласы**

**2025 ж.**

**МАЗМҰНЫ**

**I. Кіріспе бөлік**

1.1. Аудиторлық іс-шараның атауы

1.2. Мемлекеттік аудиттің мақсаты

1.3. Мемлекеттік аудиттің объектілері

1.4. Мемлекеттік аудитпен қамтылған кезең

**II. Негізгі (талдамалық) бөлік**

2.1. Аудиттелетін саланың жай-күйін қысқаша талдау

2.2. Мемлекеттік аудиттің негізгі нәтижелері

2.3. Мемлекеттік аудит объектілері қызметінің әлеуметтік-экономикалық дамуға әсерін бағалау (өңірлік және (немесе) елдік бөліністе)

**IІІ. Қорытынды бөлік**

3.1. Мемлекеттік аудит барысында қабылданған шаралар

3.2. Мемлекеттік аудит нәтижелері бойынша тұжырымдар

3.3. Мемлекеттік аудит нәтижелері бойынша ұсынымдар мен тапсырмалар

3.4. Қосымша:

1) Аудиторлық іс-шара барысында анықталған жүйелі кемшіліктердің жиынтық кестесі;

2) Мемлекеттік аудит нәтижелері бойынша анықталған бұзушылықтар мен кемшіліктердің жиынтық тізілімі;

3) Мемлекеттік аудит және аудиторлық қорытынды әзірлеу барысында қалпына келтірілген, өтелген қаржылар туралы, сондай-ақ көрілген тәртіптік шаралар туралы мәліметтер 3 парақта (аудиторлық қорытындыға №1 қосымша);

 4) Аудиторлық іс-шараның қорытындысымен әкімшілік іс жүргізуді қозғау үшін уәкілетті органдарға жолданған материалдар және Түркістан облысы бойынша тексеру комиссиясы тарапынан қозғанған әкімшілік іс бойынша мәліметтер 6 парақта (аудиторлық қорытындыға №2 қосымша).

**Түркістан облысы бойынша тексеру комиссиясының төрағасы Ғ.Тапеевке**

**«Түркістан облысының мәдениет басқармасы мен бағыныстағы ұйымдардың бюджет қаражатының тиімді пайдаланылуына**

**мемлекеттік аудит жүргізу» аудиторлық іс-шарасы**

**бойынша жүргізілген аудиттің нәтижелеріне**

**АУДИТОРЛЫҚ ҚОРЫТЫНДЫ**

**I. Кіріспе**

**1.1. Аудиторлық іс-шараның атауы:** «Түркістан облысының мәдениет басқармасы мен бағыныстағы ұйымдардың бюджет қаражатының тиімді пайдаланылуына мемлекеттік аудит жүргізу» сыртқы мемлекеттік аудиті.

**1.2. Мемлекеттік аудиттің мақсаты:**

Түркістан облысы мәдениет басқармасы мен оған қарасты ұйымдар қызметтерінің және бюджет қаражаттарын жоспарлау мен пайдаланылу тиімділігі.

**1.3. Мемлекеттік аудит объектілері:**

1. "Түркістан облысының мәдениет басқармасы" мемлекеттік мекемесі *(әрі қарай – Мәдениет басқармасы).*

2. Түркістан облысының мәдениет басқармасының "Арыс қаласының музейі" мемлекеттік коммуналдық қазыналық кәсіпорны *(әрі қарай – Арыс қаласының музейі).*

3. Түркістан облысының мәдениет басқармасының "Бәйдібек ауданы сәулет-көркем музейі" мемлекеттік коммуналдық қазыналық кәсіпорны *(әрі қарай – Бәйдібек ауданы сәулет-көркем музейі).*

4. Түркістан облысының мәдениет басқармасының "Қажымұқан атындағы облыстық спорт музейі" мемлекеттік коммуналдық қазыналық кәсіпорны *(әрі қарай – Қажымұқан атындағы облыстық спорт музейі).*

5. Түркістан облысының мәдениет басқармасының "Бейнелеу өнері музейі" мемлекеттік коммуналдық қазыналық кәсіпорны *(әрі қарай – Бейнелеу өнері музейі).*

6. Түркістан облысының мәдениет басқармасының «Төлеби ауданының музейі» мемлекеттік коммуналдық қазыналық кәсіпорны *(әрі қарай – Төлеби ауданының музейі).*

7. Түркістан облысының мәдениет басқармасының "Кентау қалалық музейі" мемлекеттік коммуналдық қазыналық кәсіпорны *(әрі қарай – Кентау қалалық музейі).*

8. Түркістан облысының мәдениет басқармасының "Руханият-Әбу Нәсір әл-Фараби музейі" мемлекеттік коммуналдық қазыналық кәсіпорны *(әрі қарай – Руханият-Әбу Нәсір әл-Фараби музейі).*

9. Түркістан облысының мәдениет басқармасының «Түркестан облысының мақта шарушылығы тарихы музейі» мемлекеттік коммуналдық қазыналық кәсіпорны *(әрі қарай – Мақта шарушылығы тарихы музейі).*

10. Түркістан облысының мәдениет басқармасының "С.Қожанов атындағы музей" мемлекеттік коммуналдық қазыналық кәсіпорны *(әрі қарай – С.Қожанов атындағы музей).*

11. Түркістан облысының мәдениет басқармасының "Тарихи-мәдени мұраны қорғау, қалпына келтіру және пайдалану жөніндегі орталық" мемлекеттік коммуналдық қазыналық кәсіпорны *(әрі қарай – Тарихи-мәдени мұраны қорғау, қалпына келтіру және пайдалану жөніндегі орталық) .*

12. Түркістан облысының мәдениет басқармасының "Түркістан облыстық тарихи-өлкетану музейі" мемлекеттік коммуналдық қазыналық кәсіпорны *(әрі қарай – Облыстық тарихи-өлкетану музейі).*

13. Түркістан облысының мәдениет басқармасының «Ұлы Дала Елі Орталығы» мемлекеттік коммуналдық қазыналық кәсіпорны *(әрі қарай – Ұлы Дала Елі Орталығы).*

14. Түркістан облысының мәдениет басқармасының "Ордабасы ауданындағы тарихи-өлкетану музейі" мемлекеттік коммуналдық қазыналық кәсіпорны *(әрі қарай – Ордабасы ауданындағы тарихи-өлкетану музейі).*

15. Түркістан облысының мәдениет басқармасының "Қазығұрт аудандық музейі" мемлекеттік коммуналдық қазыналық кәсіпорны *(әрі қарай – Қазығұрт аудандық музейі).*

16. Түркістан облысының мәдениет басқармасының "Қ.Жандарбеков атындағы Жетісай драма театры" мемлекеттік коммуналдық қазыналық кәсіпорны *(әрі қарай –Жетісай драма театры).*

17. Түркістан облысының мәдениет басқармасының "Ш.Қалдаяқов атындағы облыстық филармониясы" мемлекеттік коммуналдық қазыналық кәсіпорны *(әрі қарай – Ш.Қалдаяқов атындағы облыстық филармониясы).*

18. Түркістан облысының мәдениет басқармасының "Конгресс Холл көпсалалы кешені" мемлекеттік коммуналдық қазыналық кәсіпорны *(әрі қарай – Конгресс Холл көпсалалы кешені).*

19. Түркістан облысының мәдениет басқармасының "Түркістан музыкалық-драма театры" мемлекеттік коммуналдық қазыналық кәсіпорны *(әрі қарай – Түркістан музыкалық-драма театры).*

20. Түркістан облысының мәдениет басқармасының "Райымбек Сейтметов атындағы Түркістан қаласының сазды-драма театры" мемлекеттік коммуналдық қазыналық кәсіпорны *(әрі қарай – Р.Сейтметов атындағы Түркістан қаласының сазды-драма театры).*

21. Түркістан облысының мәдениет басқармасының "Облыстық мәдениет және халық шығармашылығы орталығы" мемлекеттік коммуналдық қазыналық кәсіпорны *(әрі қарай – Облыстық мәдениет және халық шығармашылығы орталығы).*

22. Түркістан облысының мәдениет басқармасының "Түркістан облыстық «Фараб" әмбебап ғылыми кітапханасы" коммуналдық мемлекеттік мекемесі *(әрі қарай – «Фараб" әмбебап ғылыми кітапханасы).*

23. Түркістан облысының мәдениет басқармасының «Түркістан облыстық Ы.Алтынсарин атындағы балалар кітапханасы» коммуналдық мемлекеттік мекемесі *(әрі қарай –Ы.Алтынсарин атындағы балалар кітапханасы).*

24. Түркістан облысының мәдениет басқармасының "Оңтүстікфильм" коммуналдық мемлекеттік мекемесі *(әрі қарай – Оңтүстікфильм).*

**1.4. Мемлекеттік аудитпен қамтылған кезең:**

2024 жылдың 01 қаңтарынан – 31 желтоқсан аралығы.

**II. Негізгі (талдамалық) бөлік:**

**2.1. Аудиттелетін саланың жай-күйін қысқаша талдау**

Тексеру комиссиясының мемлекеттік аудит объектілерінің 2025 жылға арналған тізбесіне сәйкес «Түркістан облысының мәдениет басқармасы мен бағыныстағы ұйымдардың бюджет қаражатының тиімді пайдаланылуына мемлекеттік аудит жүргізу» сыртқы мемлекеттік аудит іс-шарасы аясында 24 мемлекеттік аудит объектілеріне *(оның ішінде 1 мемлекеттік мекеме, 3 коммуналдық мемлекеттік мекеме, 20 мемлекеттік коммуналдық қазыналық кәсіпорын)* 2025 жылдың 24 ақпаны мен 25 сәуірі аралығында тиімділік аудиті, сыртқы мемлекеттік аудиті жүргізілді.

Түркістан облысы мәдениет және өнер саласы бойынша Қазақстан және Орта Азия елдері үшін аса маңызды рөл атқаратын өңір. Ұлы Жібек жолы өткен мәдениет пен сауда-саттық, өркениеттің алтын көпірі саналады.

Отырар, Исфиджаф (Сайрам), Сығанақ, Сауран, Созақ, Түркістан (Яссы) қалалары тек сауда-саттықтың ғана емес, өнер мен ғылымның орталығы. Отырар қаласынан шыққан Әбу-Насыр Әл-Фараби Аристотельден кейінгі шығыстан шыққан екінші ұстаз атанған. Қожа Ахмет Яссауи, Қорқыт ата жырлары өшпес мұраға айналған. Ал, орта ғасырларда тұрғызылған Қожа Ахмет Яссауидің, Арыстан баб, Ысқақ баб, Әбділ-Әзиз, Мірәлі баба, Қарашаш ана, Ибрагим ата, Аппақ Ишан бабалардың кесенелері ұрпақтан-ұрпаққа мұра болып келеді. Облысқа Түркістан, Кентау және Арыс секілді үлкен төрт қала қарайды. Түркістан облысын географиялық орналасу жағдайына байланысты Қазақстанның оңтүстіктегі қақпасы деп атауға болады. Облыс көрші Өзбекстан Республикасымен шектесіп жатыр. Іле Алатауының Түркістан облысының Түлкібас ауданымен шектесіп жатқан баурайларынан шамамен 100 млн. жылдай жасап келе жатқан тастар сақталған. Түркістан қаласы ғасырлар бойы халқымыздың діни орталығы болып келді. Ал, ХVІ ғасырдан ХІХ ғасырға дейін қазақ хандары отырған киелі мекен.

Облыстың мәдениет мекемелері қол жетімділікті қамтамасыз етіп қана қоймай халық үшін мәдени игіліктер, сонымен қатар өнердің игілігі болып табылады.

Статистикалық ақпараттар бойынша 2025 жылғы 1 қаңтарға Қазақстан Республикасында: 3920 қоғамдық кітапхана, 3076 мәдени-демалыс ұйымдары, 282 музей, 251 ойын-сауық және демалыс саябағы, 113 кинотеатр, 74 театр, 50 концерттік ұйым, 10 хайуанаттар бағы және 4 цирк жұмыс істеген.

Республика бойынша мәдениет және өнер мекемелерінің санымен салыстырғанда Түркістан облысының үлесі 9,4 пайызды құрап отыр немесе мәдениет және өнер мекемелері ең көп орналасқан өңір.

2025 жылғы 1 қаңтарға Түркістан облысының мәдениет және өнер нысандарының желісі 399 кітапханадан, 262 мәдени-демалыс ұйымдарынан, 27 музейден, 32 саябақтан, 3 театрдан, 3 кинотеатрдан және 2 концерттік ұйымнан тұрды.

*№1 кесте*

**2025 жылғы 1 қаңтарға арналған мәдениет мекемелерінің желісі**

*бірлік*

|  |  |  |  |  |
| --- | --- | --- | --- | --- |
| р/с | Өңір атаулары | Барлығы | Республика бойынша үлесі, % | оның ішінде: |
| Театрлар | Музейлер | Мәдени-демалыс мекемелері | Кинотеатрлар | Кітапханалар | Концерттік ұйымдар | Саябақтар | Хайуанаттар бағы | Цирктер |
|  | **Қазақстан Республикасы** | **7 780** | **74** | **282** | **3 076** | **113** | **3 920** | **50** | **251** | **10** | **4** |
| 1 | Абай | 282 | 3,6 | 1 | 9 | 123 | 4 | 137 | 1 | 6 | 1 |   |
| 2 | Ақмола | 631 | 8,1 | 2 | 17 | 261 | 2 | 341 | 1 | 6 | 1 |   |
| 3 | Ақтөбе | 472 | 6,1 | 2 | 21 | 202 | 3 | 234 | 2 | 8 |   |   |
| 4 | Алматы | 296 | 3,8 |   | 16 | 116 | 3 | 143 | 4 | 14 |   |   |
| 5 | Атырау | 261 | 3,4 | 2 | 15 | 84 | 6 | 139 | 2 | 13 |   |   |
| 6 | Батыс Қазақстан | 674 | 8,7 | 2 | 20 | 272 | 9 | 358 | 3 | 10 |   |   |
| 7 | Жамбыл | 519 | 6,7 | 2 | 18 | 205 | 6 | 276 | 2 | 10 |   |   |
| 8 | Жетісу | 307 | 3,9 |   | 15 | 137 | 2 | 148 | 1 | 4 |   |   |
| 9 | Қарағанды | 561 | 7,2 | 4 | 18 | 246 | 7 | 256 | 1 | 28 | 1 |   |
| 10 | Қостанай | 597 | 7,7 | 5 | 9 | 231 | 4 | 336 | 1 | 11 |   |   |
| 11 | Қызылорда | 402 | 5,2 | 1 | 14 | 173 | 3 | 209 | 1 | 1 |   |   |
| 12 | Маңғыстау | 141 | 1,8 | 2 | 7 | 43 | 9 | 70 | 1 | 9 |   |   |
| 13 | Павлодар | 520 | 6,7 | 3 | 12 | 266 | 5 | 226 | 1 | 7 |   |   |
| 14 | Солтүстік Қазақстан | 576 | 7,4 | 3 | 16 | 227 | 3 | 317 | 1 | 8 | 1 |   |
| **15** | **Түркістан** | **728** | **9,4** | **3** | **27** | **262** | **3** | **399** | **2** | **32** |  |  |
| 16 | Ұлытау | 106 | 1,4 |   | 7 | 43 |   | 52 | 1 | 3 |   |   |
| 17 | Шығыс Қазақстан | 365 | 4,7 | 1 | 9 | 173 | 3 | 170 | 1 | 6 | 2 |   |
| 18 | Астана қаласы | 87 | 1,1 | 10 | 7 | 1 | 11 | 27 | 7 | 21 | 2 | 1 |
| 19 | Алматы қаласы | 146 | 1,9 | 22 | 20 | 1 | 22 | 38 | 15 | 25 | 1 | 2 |
| 20 | Шымкент қаласы | 105 | 1,3 | 6 | 5 | 10 | 7 | 44 | 2 | 29 | 1 | 1 |

Статистикалық мәліметке сәйкес Республика бойынша 2024 жылы ең көп келушілер кітапханалар *(55 485,6 мың келу)*, кинотеатрлар *(23 277,4 мың келу)*, ойын-сауық және демалыс саябақтары *(15 598,1 мың келу)*, музейлер *(6 665,4 мың келу)* болған. Ең көп іс-шараларды мәдени-демалыс ұйымдары *(224,2 мың бірлік)*, театрлар *(16,7 мың бірлік)*, ойын-сауық және демалыс саябақтары *(8,7 мың бірлік)* және концерттік ұйымдар *(6,4 мың бірлік)* өткізді.

Ал, өңірлік бөліністе 2024 жылы Алматы қаласы *(5 581,5 мың келу)*, Солтүстік Қазақстан *(4 512,4 мың келу),* **Түркістан облысының *(4 083,7 мың келу)*** және Ақмола облысының *(3 722,2 мың келу)* кітапханалары ең көп келушілер болып табылған. Киносеанстарға ең көп қатысу Республикалық маңызы бар қалаларға тиесілі: Алматы қаласы – 7 844,6 мың келу, Астана қаласы – 4 027,8 мың келу, Шымкент қаласы – 1 929,4 мың келу. Музейлерге ең көп **Түркістан облысында *(1 170,1 мың келу)*** және Астана қаласында *(955,8 мың келу)* болған.

2023 жылмен салыстарғанда келушілердің ең көп өсуі хайуанаттар бағында байқалған – 30,0%-ға, концерттік ұйымдарда – 12,1%-ға, мәдени-демалыс ұйымдары - 11,5%-ға, киносеанстарға келушілер саны 10,9%-ға, музейлерде – 6,5%-ға, театрларға – 3,5%-ға өскен.

2024 жылы демалыс және ойын-сауық саябақтары өткізетін іс шаралар саны 24,0% артқан, цирктер - 13,5%-ға, мәдени-демалыс ұйымдарды өткізетін іс-шаралар саны 8,8%-ға және театрлар өткізетін іс-шаралар саны 0,7%-ға ұлғайған.

*Деректер көзі: Қазақстан Республикасы Стратегиялық жоспарлау және реформалар агенттігінің Ұлттық статистика бюросы.*

2022-2024 жылдар кезеңінде Түркістан облысының мәдениет басқармасына қарасты мәдениет ұйымдарына жалпы 2368,5 мың адам барған, оның ішінде:

*№2 кесте*

|  |  |  |
| --- | --- | --- |
| Р/с | Мәдениет ұйымдарының атауы | Келушілер саны |
| 2022 | 2023 | 2024 |
| 1 | Арыс қаласының музейі | 10000 | 10700 | 13000 |
| 2 | Бәйдібек ауданы сәулет-көркем музейі | 10290 | 10000 | 12000 |
| 3 | Қажымұқан атындағы облыстық спорт музейі | 8490 | 8487 | 9153 |
| 4 | Бейнелеу өнері музейі | 8351 | 14032 | 10133 |
| 5 | Төлеби ауданының музейі | 10102 | 10215 | 10925 |
| 6 | Кентау қалалық музейі | 8030 | 5996 | 4532 |
| 7 | Руханият-Әбу Нәсір әл-Фараби музейі | 11530 | 13202 | 13750 |
| 8 | Мақта шарушылығы тарихы музейі | 12450 | 17350 | 17500 |
| 9 | С.Қожанов атындағы музей | 6721 | 7284 | 7285 |
| 10 | Облыстық тарихи-өлкетану музейі | 109497 | 133384 | 113728 |
| 11 | Ұлы Дала Елі Орталығы | 48126 | 64937 | 34809 |
| 12 | Ордабасы ауданындағы тарихи-өлкетану музейі | 5538 | 6000 | 7500 |
| 13 | Қазығұрт аудандық музейі | 6602 | 6602 | 8115 |
| 14 | Жетісай драма театры | 15097 | 24136 | 24521 |
| 15 | Ш.Қалдаяқов атындағы облыстық филармониясы | 63611 | 105210 | 90200 |
| 16 | Конгресс Холл көпсалалы кешені | 39338 | 57556 | 58700 |
| 17 | Түркістан музыкалық-драма театры | 10615 | 13104 | 15364 |
| 18 | Р.Сейтметов атындағы Түркістан қаласының сазды-драма театры | 12865 | 21777 | 25004 |
| 19 | "Фараб" әмбебап ғылыми кітапханасы | 161862 | 164275 | 172140 |
| 20 | Ы.Алтынсарин атындағы балалар кітапханасы | 160218 | 160369 | 146213 |
|  | **БАРЛЫҒЫ** | **719333** | **854616** | **794572** |

Халық ең көп баратын 3 мәдениет нысандары "Фараб" әмбебап ғылыми кітапханасы, Ы.Алтынсарин атындағы балалар кітапханасы, Облыстық тарихи-өлкетану музейі.

**2.2. Мемлекеттік аудиттің негізгі нәтижелері**

Аудиторлық іс-шарамен жалпы 24 аудит объектісі қамтылды.

Аудиторлық іс-шарамен қамтылған бюджет қаражатының көлемі жалпы 9 182 710,0 мың теңге *(оның ішінде республикалық бюджеттен берілетін трансферттер есебiнен 1 137,0 мың теңге, жергілікті бюджет есебінен 9 181 573,0 мың теңге)* қамтылды*.*

Жалпы аудитпен – **11 122 504,6 мың теңгені** құрайтын өтеуге, қалпына келтіруге жататын қаржылық жәнетиімсіз жоспарлау мен тиімсіз пайдалану бойынша бұзушылықтар анықталды *(жалпы қамтылған қаржының 121,1 пайызы)*.

Оның ішінде:

- барлық қаржылық бұзушылықтар **323 640,4 мың теңгеге** *(қалпына келтірілуге жататын қаржы көлемі 315 136,2 мың теңге, өтелуге жататын қаржы көлемі 8504,2 мың теңге)*24 аудит объектісінде;

- тиімсіз жоспарланған бюджет қаражатының (активтердің) сомасы **9 134 752,0 мың теңгеге** 13 аудит объектісінде;

- тиімсіз пайдаланылған бюджет қаражатының (активтердің) сомасы **1 502 266,8 мың теңгеге** 5 аудит объектісінде;

- ықтимал шығындар сомасы **161 845,0 мың теңгеге** 2 аудит объектісінде анықталған.

Жалпы аудиторлық іс-шара барысында барлығы **235 825,9** мың теңге қалпына келтіріліп, **6822,1 мың теңге** өтелген.

Аудит нәтижесімен рәсімдік сипаттағы бұзушылықтар 81 бірлікті құрады *(оның ішінде бюджет заңнамасын бұзушылықтары 3 бірлік, бухгалтерлік есепті жүргізу кезінде заңнама бұзушылықтары 28 бірлік, мемлекеттік сатып алу саласындағы заңнаманы бұзушылық 2 және өзге де салалық заңнама бұзушылықтары 48 бірлік)*.

Аудиторлық іс-шараның қорытындысы бойынша 19 әкімшілік құқық бұзушылық белгілері бар материалдар әкімшілік іс жүргізуді қозғау үшін уәкілетті органдарға *(Ішкі мемлекеттік аудит департаменті мен Түркістан облысының аудандық кірістер басқармаларына)* жолданып, нәтижесінде 3 материал бойынша 255 580,0 мың теңге айыппұл салынған, 16 материал уәкілетті органдардың қарауында.

*Қазақстан Республикасы Үкіметінің 28.03.2023 жылғы №250 қаулысымен бекітілген Қазақстан Республикасының мәдениет саясатының 2023 – 2029 жылдарға арналған тұжырымдамасының орындалуына талдау*

Мәдени саясат жалпы ұлттық бірлікті қалыптастыру және ұлттық сананы жаңғырту құралдарының бірі болып табылады. Ол қоғамдағы мәдени өмір процестерін мемлекеттік қолдау және азаматтарды мәдениет арқылы тәрбиелеу арқылы жүзеге асырылады.

Мәдениет саласындағы мемлекеттің негізгі міндеттері: мәдениет саласындағы мемлекеттік саясатты іске асыру; Қазақстан халқының мәдениетін қайта жаңғыртуға, сақтап қалуға, дамытуға және таратуға бағытталған шараларды қабылдау; ұлттық және әлемдік мәдениет құндылықтарына баулу арқылы азаматтарды патриоттық және эстетикалық тұрғыдан тәрбиелеуге жағдайлар жасау; мәдени құндылықтарға еркін қол жеткізуді қамтамасыз ету; халыққа мәдени қызмет көрсетудің мемлекеттік ең төмен стандарттарын белгілеу; мемлекеттік мәдениет ұйымдарының инфрақұрылымын дамытуды қамтамасыз ету және материалдық-техникалық базасын нығайту; дарынды адамдарды қолдауды қамтамасыз ету; мәдениет саласында Қазақстан Республикасының конституциялық құрылысын күштеп өзгертуді, тұтастығын бұзуды, мемлекет қауіпсіздігіне нұқсан келтіруді, соғысты, әлеуметтік, нәсілдік, ұлттық, діни, тектік-топтық және рулық астамшылықты, сондай-ақ қатыгездiк пен зорлық-зомбылыққа бас ұруды насихаттауға немесе үгіттеуге жол бермеу жөніндегі шараларды қабылдау; мәдени құндылықтардың заңсыз әкетілуі мен әкелінуіне, оларға меншік иесі құқығының заңсыз берілуіне тосқауыл қою, оларды кез келген заңсыз иеленуден қайтарып алуға қатысты шараларды қабылдау; мәдениет саласындағы халықаралық ынтымақтастық үшін жағдайлар жасау; Қазақстан Республикасының заңдарына сәйкес, азаматтардың ұлттық-мәдени бірлестіктерге қатысу еркіндігін, мәдениет ұйымдарын құруды, шет елдердегі отандастармен мәдени байланыстарды кеңейтуге қатысуды қоса алғанда, ұлттық және мәдени өзіндік ерекшелікті қорғау және дамыту құқықтарын іске асыруды қамтамасыз ету; мәдениет саласында ғылыми және білім беру қызметін жүзеге асыратын ұйымдарды қолдау; Қазақстан халқының ұлттық мәдени игілігі мен мәдени мұрасын қорғауға және дамытуға, Қазақстан Республикасының бірыңғай мәдени кеңістігін нығайтуға бағытталған іс-шараларды ұйымдастыру және өткізу, сондай-ақ оларды қолдау болып табылады.

Оларды іске асыру үшін Қазақстан Республикасы Президентінің 04.11.2014 жылғы №939 Жарлығымен бекітілген Қазақстан Республикасының мәдени саясатының тұжырымдамасы әзірленген *(Қазақстан Республикасы Президентінің 25.08.2023 жылғы №312 Жарлығымен күші жойылған).*

Қазақстан Республикасы Үкіметінің 28.03.2023 жылғы №250 қаулысымен жаңа Қазақстан Республикасының мәдениет саясатының 2023 – 2029 жылдарға арналған тұжырымдамасы *(бұдан әрі – Тұжырымдама*) бекітілген.

Тұжырымдаманы іске асыру мынадай қағидаттар мен тәсілдерге негізделеді:

1) жаңа институционалдық бірлестіктер, заманауи мәдени кластерлер және озық технологиялар базасындағы мәдени ортаның бірлігі;

2) мәдениеттің барлық бағыттарын дамытудың жүйелілігі мен кешенділігі;

3) мәдениеттің үдемелі дамуының тарихи сабақтастығы мен үздіксіздігі;

4) инклюзивтілік және әлеуметтік бағыттылық;

5) шығармашыл тұлғаның және мәдени өзін-өзі көрсету нысандарының бостандығы;

6) инновация және креативтілік.

Қазақстан Республикасының 2030 жылға дейінгі мәдени саясатын дамытудың мақсаты елдің біріңғай мәдени кеңестігін құру болып табылады.

Тұжырымдаманы іске асыру мынадай негізгі міндеттерді шешуге бағытталған:

1) халық үшін мәдениеттің қолжетімділігін қамтамасыз ету;

2) қазақстандық өнердің халықаралық аренадағы танымалдылығын арттыру;

3) тарихи-мәдени мұраның сақталуын қамтамасыз ету және оны халықаралық деңгейде танымал ету.

Мақсат пен міндеттерді іске асыру үшін мынадай нысаналы индикаторлар белгіленген:

1) мәдениет саласындағы көрсетілетін қызметтердің сапасына халықтың қанағаттану деңгейін 2022 жылғы деңгейден 2030 жылға қарай 80%-ға дейін ұлғайту;

 2) отандық авторлардың театрлық қойылымдарының санын 2022 жылғы деңгейден 2030 жылға қарай 600 бірлікке дейін ұлғайту;

 3) музейлер мен тарихи-мәдени мұра объектілеріне (республикалық маңызы бар) келуді 2019 жылғы деңгейден 2030 жылға қарай 20 %-ға арттыру;

 4) кітапханаларға келуді 2022 жылғы деңгейден 2030 жылға қарай 20 %-ға ұлғайту;

 5) ЮНЕСКО-ның Бүкіләлемдік мәдени мұра объектілерінің санын 2025 жылға қарай 16 бірлікке дейін ұлғайту (2025 жылы – 6);

 6) ғылыми реставрациялау жұмыстары жүргізілген республикалық маңызы бар тарих және мәдениет ескерткіштерінің үлесін республикалық маңызы бар тарих және мәдениет ескерткіштерінің жалпы санынан 2030 жылға қарай 40 %-ға дейін ұлғайту;

7) кино айналымындағы отандық фильмдердің, оның ішінде анимациялық фильмдердің үлесін 2022 жылғы деңгейден 2030 жылға қарай 35 %-ға дейін ұлғайту;

8) елдегі жалпы кино айналымындағы қазақ тіліндегі фильмдердің үлесін 2022 жылғы деңгейден 2030 жылға қарай 30 %-ға дейін ұлғайту.

Тұжырымдаманың мақсат пен міндеттерді іске асыру үшін нысаналы индикаторлардың бірі - музейлер мен тарихи-мәдени мұра объектілеріне (республикалық маңызы бар) келуді 2019 жылғы деңгейден 2030 жылға қарай 20 %-ға арттыру болып белгіленген (*2023 жылы – 2 %, 2024 жылы – 5 %, 2025 жылы – 8 %, 2026 жылы – 11 %, 2027 жылы – 14 %, 2028 жылы – 17 %, 2029 жылы – 20 %)*.

**2019-2024 жылдарда музейлер бойынша көрсеткіштердің талдауы**

*№3 кесте*

|  |  |  |  |
| --- | --- | --- | --- |
| **№** | **Музейдің атауы** | **Келушілер саны, адам** | **%** |
| **2019** | **2024** |
|  | **Облыс бойынша барлығы** | **271 875,0** | **262 430,0** | **96,5** |
|  | *оның ішінде* |  |  |  |
| 1 | Арыс қаласының музейі | 9 961,0 | 13 000,0 | 130,5 |
| 2 | Бәйдібек ауданы сәулет-көркем музейі | 10 400,0 | 12 000,0 | 115,4 |
| 3 | Қажымұқан атындағы облыстық спорт музейі | 9 248,0 | 9 153,0 | 99,0 |
| 4 | Бейнелеу өнері музейі  | 25 731,0 | 10 133,0 | 39,4 |
| 5 | Төлеби ауданының музейі | 12 448,0 | 10 925,0 | 87,8 |
| 6 | Кентау қалалық музейі | 8 388,0 | 4 532,0 | 54,0 |
| 7 | Руханият-Әбу Нәсір әл-Фараби музейі | 13 840,0 | 13 750,0 | 99,3 |
| 8 | Мақта шарушылығы тарихы музейі | 14 100,0 | 17 500,0 | 124,1 |
| 9 | С.Қожанов атындағы музей | 6 443,0 | 7 285,0 | 113,1 |
| 10 | Облыстық тарихи-өлкетану музейі | 136 136,0 | 113 728,0 | 83,5 |
| 11 | Ұлы Дала Елі Орталығы | 12 010,0 | 34 809,0 | 289,8 |
| 12 | Ордабасы ауданындағы тарихи-өлкетану музейі  | 5 850,0 | 7 500,0 | 128,2 |
| 13 | Қазығұрт аудандық музейі | 7 320,0 | 8 115,0 | 110,9 |

Музейлерге келушілер саны көрмелер, семинарлар, дөңгелек үстелдер, музей сабақтары, дәрістер және басқалар сияқты музей іс-шараларын өткізу есебінен артқан. Алайда кейбір музейлерде келушілер саны азайғаны байқалады.

**1-тармақ.** Қазақстан Республикасы мәдениет саясатының 2023 – 2029 жылдарға арналған тұжырымдамасын іске асыру жөніндегі іс-шаралар жоспарының І-бағыты «Мәдени құндылықтарға еркін қол жеткізуді қамтамасыз ету» 3-нысаналы индикатор бойынша музейлер мен тарихи-мәдени мұра объектілеріне (республикалық маңызы бар) келуді 2019 жылғы деңгейден 2030 жылға қарай 20 %-ға арттыру болып белгіленген, оның ішінде 2023 жылы – 2 %, 2024 жылы – 5 %, 2025 жылы – 8 %, 2026 жылы – 11 %, 2027 жылы – 14 %, 2028 жылы – 17 %, 2029 жылы – 20 %-ға арттыру көзделген. Алайда, талдау көрсеткендей, 2019 жылғы деңгейден 2024 жылы Түркістан облысы бойынша музейге келушілердің саны 3,5%-ға кеміп отыр.

Музей ісін дамыту мақсатында жүргізіліп жатқан жұмыстарға қарамастан, бүгінгі таңда облыстық музей қорларын толықтыру проблемасы бар.

Соңғы жылдары музей қорлары негізінен экспонаттарды сыйға алу арқылы толықтырылған. Музей қорларын толықтыру үшін бюджеттен қаржы бөлінбеген деп есептеуге болады

Экспозицияларды уақтылы жаңарту музейлерге келушілерді көбірек тартуға және тұрғындардың мемлекетіміздің тарихы мен мәдениетіне деген қызығушылығын арттыруға ықпал етеді.

Қазіргі заманғы шындықтар Қазақстан музейлерінің қызметін қайта қарауды, музей объектілерін кешенді және тиімді дамытуды және әлемдік музей практикасында болып жатқан интеграциялық процестерді, сондай-ақ инновациялық, ақпараттық, коммуникативтік технологияларды пайдалануды ескере отырып, оларда халыққа мәдени қызмет көрсету деңгейін жетілдіруді талап етеді.

Тұжырымдамаға сәйкес Қазақстандағы музей қызметі саласында озық цифрлық технологияларға көшу жөніндегі шаралар кешенін кезең-кезеңімен іске асыру, виртуалды музейлерді құру және музей қорларын электрондық форматқа көшіру қамтамасыз ету жоспарланған.

Алайда, облыстық мұражайлар арасында бұл процестер белсендірілмеген, немесе музей заттарын цифрландыру, виртуалды музейлерді құру және онлайн-іс-шараларды өткізу жұмыстары жүргізілмеген.

Қазіргі кітапханалардың негізгі міндеттері қоғамның ақпараттық мәдениетін, оқуға, тілдерге, отандық тарих пен мәдениетке тұрақты қызығушылықты қалыптастыру болып табылады.

Тұжырымдамада Мақсат пен міндеттерді іске асыру үшін нысаналы индикаторлардің бірі - кітапханаларға келушілер санын 2022 жылғы деңгейден 2030 жылға қарай 20 %-ға арттыру *(2023 жылы – 2 %, 2024 жылы – 5 %, 2025 жылы – 8 %, 2026 жылы – 11 %, 2027 жылы – 14 %, 2028 жылы – 17 %, 2029 жылы – 20 %)* болып белгіленген.

**2022-2024 жылдарда кітапханалар бойынша көрсеткіштердің орындалуы**

*№4 кесте*

|  |  |  |  |  |
| --- | --- | --- | --- | --- |
| **Кітапхананың атауы** | **Келушілер саны, адам** | **%** | **Оқырмандар саны, адам** | **%** |
| **2022** | **2024** | **2022** | **2024** |
| Барлығы | 322 080,0 | 318 353,0 | 98,8 | 32 983,0 | 32 981,0 | 100,0 |
| *оның ішінде* |   |   |   |   |   |   |
| "Фараб" әмбебап ғылыми кітапханасы | 161 862,0 | 172 140,0 | 106,3 | 16 866,0 | 18 852,0 | 111,8 |
|  Ы.Алтынсарин атындағы балалар кітапханасы | 160 218,0 | 146 213,0 | 91,3 | 16 117,0 | 14 129,0 | 87,7 |

*№5 кесте*

|  |  |  |  |  |  |
| --- | --- | --- | --- | --- | --- |
| **Кітапхананың атауы** | **Кітап саны, дана** | **%** | **оның ішінде электронды (цифралық) нұсқаға өткізілгені** |  | **%** |
| **2022** | **2024** | **2022** | **2024** |  |
| Барлығы | 528 065,0 | 552 790,0 | 104,7 | 6 399,0 | 6 610,0 |  | 103,3 |
| *оның ішінде* |   |   |   |   |   |  |   |
| "Фараб" әмбебап ғылыми кітапханасы | 293 070,0 | 316 387,0 | 108,0 | 4 949,0 | 4 966,0 |  | 100,2 |
|  Ы.Алтынсарин атындағы балалар кітапханасы | 234 995,0 | 236 403,0 | 100,6 | 1 450,0 | 1 650,0 |  | 113,8 |

2022 жылғы деңгейден 2024 жылы келушілердің саны 1,2 %-ға кемігені, оқырмандар саны өспегені, кітап саны 4,7%-ға артқан, оның ішінде электронды нұсқада (цифрландырылған) 3,3 % артқан.

**2-тармақ.** Талдау көрсеткендей, 2022 жылғы деңгейден 2024 жылы облыс бойынша кітапханаларға келушілердің саны 1,2 %-ға кеміген. Бұл ретте, Тұжырымдамаға қосымшаға сәйкес Қазақстан Республикасы мәдениет саясатының 2023 – 2029 жылдарға арналған тұжырымдамасын іске асыру жөніндегі іс-шаралар жоспарының І-бағыт «Мәдени құндылықтарға еркін қол жеткізуді қамтамасыз ету» 4 нысаналы индикатор бойынша *(Кітапханаларға келушілер санын 2022 жылғы деңгейден 2030 жылға қарай 20 %-ға арттыру (2023 жылы – 2 %,* ***2024 жылы – 5 %,*** *2025 жылы – 8 %, 2026 жылы – 11 %, 2027 жылы – 14 %, 2028 жылы – 17 %, 2029 жылы – 20 %))* 2024 жылға қойылған жоспар орындалмаған.

 Жалпы кітапхана ісі саласында бірқатар проблемалық мәселелер бар: кітапханалардың, жеткіліксіз қаржыландырылуы салдарынан материалдық-техникалық жабдықталуының төмен болуы, кітап қорын цифрландыру үшін жабдықтардмен және компьтерлік техникамен жеткіліксіз қамтамасыз етілуі, жалпыға қолжетімді кітапханалар санының азаюы.

Сонымен қатар өңірде зағип және нашар көретін азаматтарға арналған әдебиеттің жоқтығы (тапшылығы) байқалады.

Осы жүргізілген аудитпен Түркістан облысының мәдениет басқармасының «Түркістан облыстық Ы.Алтынсарин атындағы балалар кітапханасы» коммуналдық мемлекеттік мекемесі 2024 жылдың қазан айында Шымкент қаласынан көшіп, Түркістан қаласында орналасқан Түркістан облысының мәдениет басқармасының "Түркістан облыстық Фараб" әмбебап ғылыми кітапханасы" коммуналдық мемлекеттік мекемесінің ғимаратында (250 шаршы метрінде) уақытша орналасқаны анықталды. Осы жағдай жалпы көрсеткіштердің өз деңгейінде орындалмауына алып келген.

Театр өнері – синтетикалық, шығармашылықтың ұжымдылығы, көрерменмен тікелей байланыста болу және оның сахналық туындыларды – спектакльдерді басқа өнер түрлерінде теңдесі жоқ бірегей өнімге айналдыратын өзіндік ерекшеліктері бар орындаушылық өнердің бір түрі.

2024 жылы облыста 3 мемлекеттік театр, 2 концерттық ұйым және 1 шығармашылық орталығы жұмыс істеген.

Тұжырымдамада Отандық авторлардың жаңа театрлық қойылымдарының санын 2022 жылғы деңгейден 2030 жылға қарай 600 бірлікке дейін ұлғайту *(2023 жылы – 245, 2024 жылы – 307, 2025 жылы – 369, 2026 жылы – 431, 2027 жылы – 493, 2028 жылы – 555, 2029 жылы – 600)* болып белгіленген.

**2022-2024 жылдарда сахналастырылған қойылымдар бойынша мәлімет.**

*№6 кесте*

|  |  |  |  |
| --- | --- | --- | --- |
| Жыл | Жалпы көрсетілген қойылымдарының саны | Жаңадан сахналастырылған қойылымдар саны (премьера) | оның ішінде қазақ және отандық авторлардың шығармалары бойынша қойылымдар |
| **Түркістан музыкалық-драма театры** |
| 2022 | 28 | 3 | 2 |
| 2023 | 38 | 3 | 1 |
| 2024 | 40 | 3 | 2 |
| **Жетісай драма театры** |
| 2022 | 203 | 4 | 4 |
| 2023 | 205 | 7 | 1 |
| 2024 | 241 | 6 | 5 |
| **Р.Сейтметов атындағы Түркістан қаласының сазды-драма театры** |
| 2022 | 95 | 2 | 2 |
| 2023 | 130 | 6 | 5 |
| 2024 | 156 | 5 | 2 |
| **Конгресс Холл көпсалалы кешені** |
| 2022 | 0 | 0 | 0 |
| 2023 | 0 | 0 | 0 |
| 2024 | 4 | 3 | 3 |
| ***Барлығы 2022*** | ***326*** | ***9*** | ***8*** |
| ***Барлығы 2023*** | ***373*** | ***16*** | ***7*** |
| ***Барлығы 2024*** | ***441*** | ***17*** | ***12*** |

2022 жылы жалпы 326 қойылымдар көрсетілген. Жаңадан сахналастырылған қойылымдар саны 9 болса, оның ішінде 8 қазақ және отандық авторлардың шығармалары бойынша қойылған.

2023 жылы жалпы 373 қойылымдар көрсетілген. Жаңадан сахналастырылған қойылымдар саны 16 болса, оның ішінде 7 қазақ және отандық авторлардың шығармалары бойынша қойылған.

2024 жылы жалпы 441 қойылымдар көрсетілген. Жаңадан сахналастырылған қойылымдар саны 17 болса, оның ішінде 12 қазақ және отандық авторлардың шығармалары бойынша қойылған.

2023 жылы жалпы жаңадан сахналастырылған қойылымдардан қазақ және отандық авторлардың шығармалары бойынша қойылымдардың үлесі 43,8 % құралса, 2024 жылы – 70,6 % құраған. Немесе облыста театр және концерт ұйымдарының репертуарлық саясатын қалыптастыру еліміздің театрлары мен концерттік ұйымдарының репертуарына өткен ұлттық композиторлар мен драматургтердің көптен бері орындалмаған жауһарларын енгізу және қазіргі заманғы туындылар есебінен репертуарды жаңарту жөніндегі жұмыстармен күшейтілгені байқалады.

Бұл өз кезегінде ел театрларының репертуарын қазақ және отандық авторлардың спектакльдерімен толықтыру отандық композиторлар мен драматургтердің шығармаларын танымал ету және насихаттау бойынша жаңа серпін береді, көрермендердің рухани және адамгершілік тәрбиесін арттырады.

Тұжырымдамада театр қойылымдары мен концерттік іс-шаралардың онлайн форматта қолжетімділігін арттыруға мүмкіндік беру үшін театр, концерттік ұйымдары сайттарының функционалдығы мен мазмұнын дамыту көзделген. Ол қойылымдарды нақты уақыт режимінде таратумен қатар, бұрын түсірілген спектакльдерді көруге мүмкіндік береді. Алайда, облыста бұл бағытта тиісті жұмыстар жүргізілмеген.

Негізгі проблемалық мәселелердің бірі – тиісті инфрақұрылымның жеткіліксіздігі, кейбір жерде мүлдем болмауы, мәдениет объектілерін материалдық-техникалық қамтамасыз етудің жеткіліксіздігі немесе моральдық тұрғыдан ескіруі. Мысалы, Ш.Қалдаяқов атындағы облыстық филармониясы бүгінгі күнге дейін Шымкент қаласында орналасуы болып табылады. Сонымен қатар, осы жүргізілген аудитпен ауданда орналасқан мәдениет объектілері, күрделі жөндеуді қажет ететіні байқалды.

***Қаржылық бұзушылықтар***

 Қазақстан Республикасының 23.11.2015 жылғы №414-V ҚРЗ «Қазақстан Республикасы Еңбек кодексінің» 79-бабы 1-тармағының *«Жұмыс беруші жұмыскердің нақты жұмыс істеген жұмыс уақытын есепке алуды жүргізуге міндетті»* және 103-бабы 1-тармағының *«Жұмыскердің айлық жалақысының мөлшері жұмыскердің біліктілігіне, орындалатын жұмыстың күрделілігіне, санына және сапасына, сондай-ақ еңбек жағдайларына қарай сараланып белгіленеді. Айлық жалақының мөлшері ең жоғары мөлшермен шектелмейді. Жалақы жұмыскерге жұмыс уақытын есепке алу бойынша жұмыс берушінің құжаттарында есепке алынған нақты жұмыс істеген уақыт үшін төленеді»* делінген.

Алайда, айлық жалақыға аудит жүргізу барысында нақты төленуі тиіс қаржыдан бөлек артық қаржы аударылғандығы анықталды.

**3-тармақ.** Қазақстан Республикасының 23.11.2015 жылғы №414-V Еңбек Кодексінің 103-бабы 1,2-тармақтарының, Қазақстан Республикасының 04.12.2008 жылғы №95-IV Бюджет кодексінің (*ҚР 15.03.2025 жылы №171-VII Кодексімен күші жойылған*) (*әрі қарай – Бюджет Кодексі*) 97-бабы 6, 6-1 тармақтарының, Қазақстан Республикасы Үкіметінің 31.12.2015 жылғы «Азаматтық қызметшілерге, мемлекеттік бюджет қаражаты есебінен ұсталатын ұйымдардың қызметкерлеріне, қазыналық кәсіпорындардың қызметкерлеріне еңбекақы төлеу жүйесі туралы» №1193 қаулысымен бекітілген 18-қосымшасының, Қазақстан Республикасы Қаржы министрінің 03.08.2010 жылғы №393 бұйрығымен бекітілген Мемлекеттік мекемелерде бухгалтерлік есепке алуды жүргізу қағидаларының 175-тармағының және 04.12.2014 жылғы №540 бұйрығымен бекітілген Бюджеттің атқарылуы және оған кассалық қызмет көрсету ережесінің 215-тармағының, Қазақстан Республикасы Мәдениет және спорт министрінің 29.06.2016 жылғы «Мәдениет ұйымдарының қызметкерлеріне қосымша ақыны төлеудің қағидалары мен шартын бекіту туралы» №193 бұйрығының 4,5,6,7 тармақтарының талаптары сақталмай, мемлекеттік аудит барысында 6 мекемеде мекеме қызметкерлеріне 6362,5 мың теңге еңбек ақыдан және сауықтыруға арналған жәрдемақыдан артық аударылғаны анықталды. Атап айтқанда:

*- Мәдениет басқармасында 615,3 мың теңге;*

*- Ы.Алтынсарин атындағы балалар кітапханасында 614,7 мың теңге;*

*- Мақта шаруашылығы тарихы музейінде 55,7 мың теңге;*

*- «Фараб» әмбебап ғылыми кітапханасында 1354,3 мың теңге;*

*- Облыстық мәдениет және халық шығармашылығы орталығында 616,4 мың теңге;*

*- Конгресс Холл көпсалалы кешенінде 3106,1 мың теңге анықталды.*

 Іссапар шығындарына негіз болып табылатын мекеме басшысының бұйрығы (өкімі) қабылданбай іссапар шығындары төленгендігі немесе мекеме басшысының бұйрығы қабылданған жағдайда да іссапар шығындары артық төленгендігі анықталды.

**4-тармақ.** Іссапарға жiберiлген қызметкердiң шығыстары Қазақстан Республикасы Үкіметінің 22.09.2000 жылғы №1428 санды қаулысымен бекітілген Мемлекеттiк бюджеттiк қаражаты есебiнен ұсталатын мемлекеттiк мекемелер қызметкерлерiнiң, сондай-ақ, Қазақстан Республикасы Парламенті депутаттарының Қазақстан Республикасы шегiндегi қызметтік iссапарлары туралы ереженің 1-тармағының, сонымен қатар Қазақстан Республикасы Үкіметінің 11.05.2018 жылғы №256 санды қаулысымен бекітілген Бюджет қаражаты есебінен қызметтік іссапарларға, оның ішінде шет мемлекеттерге қызметтік іссапарларға арналған шығыстарды өтеу қағидаларының 2-тармағының және 4-тармағының 2)-тармақшасының талаптары сақталмай, мемлекеттік аудит барысында 5 мекемеде қызметкерлеріне 450,3 мың теңге іс-сапар шығындарына артық аударылғаны анықталды. Атап айтқанда:

*- Облыстық тарихи-өлкетану музейінде 125,5 мың теңге;*

*- Тарихи-мәдени мұраны қорғау, қалпына келтіру және пайдалану жөніндегі орталықта 73,8 мың теңге;*

*- Р.Сейтметов атындағы Түркістан қаласының сазды-драма театрында 14,8 мың теңге;*

*- Қажымұқан атындағы облыстық спорт музейінде 140,2 мың теңге;*

*- Төлеби ауданының музейінде 96,0 мың теңге.*

Өнім беруші мемлекеттік сатып алу туралы шарт бойынша қабылдаған міндеттемелерін және қызмет көрсету мерзімін орындамаған жағдайда, тапсырыс беруші өнім берушіден міндеттемелерін толық орындамағаны үшін мерзімі өткен әрбір күн үшін шарттың жалпы сомасынан 0,1% мөлшерінде тұрақсыздық айыбын өндіріп алуы тиіс. Алайда:

**5-тармақ.** Қазақстан Республикасының 04.12.2015 жылғы «Мемлекеттік сатып алу туралы» №434-V Заңының 43-бабы 24-тармағының талаптары сақталмай 2 мекемеде жалпы 1239,3 мың теңге мерзімінде тұрақсыздық айыбы өндіріп алынбаған. Аудит барысында және аудиторлық қорытынды дайындау барысында мерзімінде өндіріп алынбаған тұрақсыздық айыбы толық бюджетке өтелді.

 ***Анықтама ретінде:***

 *1) Облыстық мәдениет және халық шығармашылығы орталығында 508,3 мың теңге;*

 *2) Ш.Қалдаяқов атындағы облыстық филармониясында 731,0 мың теңге.*

**6-тармақ.** Қазақстан Республикасы Бюджет кодексінің 97-бап 6-1 тармақ 1), 4)-тармақшаларының талаптары сақталмай Жетісай драма театрында 4 жағдайда келісім-шартқа сәйкес толық жеткізілмеген тауарларға 452,1 мың теңге негізсіз қаржы аударылған.

Аудит барысында бухгалтерлік есеп жазбаларында анықталған қателерді түзету операциялары негізсіз жасау, түгендеу жұмыстары жүргізілмеу салдарынан активтердің мекеменің балансына алынбау фактілері анықталды.

 **7-тармақ.** Қазақстан Республикасының 28.02.2007 жылғы «Бухгалтерлік есеп пен қаржылық есептілік туралы» №234 Заңының 4-бабы, 6-бабы 3-тармағы 1)-тармақшасының, Шағын және орта бизнеске арналған халықаралық қаржылық есептілік стандартының (IFRS) 13.1, 17.2, 17.4 тармақтары, Қазақстан Республикасы Қаржы министрінің 31.03.2015 жылғы №241 бұйрығымен бекітілген «Бухгалтерлік есепті жүргізу қағидаларының» 3-тармағы 1)-тармақшасының, 5-тармағының, 03.08.2010 жылғы №393 бұйрығымен бекітілген Мемлекеттік мекемелерде бухгалтерлік есепке алуды жүргізу Қағидаларының 4, 33, 243-245, 247 тармақтарының, 15.06.2010 жылғы №281 бұйрығымен бекітілген Мемлекеттік мекемелердің бухгалтерлік есепке алу шоттарының жоспарының 16-тармағының, 01.08.2017 жылғы №468 бұйрығымен бекітілген «Қаржылық есептілік нысандарын және оларды жасау мен ұсыну қағидаларының» 3, 27-тармақтарының талаптары сақталмай, 5 мекемеде бухгалтерлік есепті жүргізу кезінде жалпы сомасы 315 136,2 мың теңгеге бұрмалаушылықтар орын алып, қаржылық бұзушылықтарға жол берілген.

 ***Анықтама ретінде:***

 *1) Ы.Алтынсарин атындағы балалар кітапханасында 1343,9 мың теңге;*

 *2) Түркістан музыкалық-драма театрында 231 157,6 мың теңге;*

 *3) «Фараб» әмбебап ғылыми кітапханасында 3293,3 мың теңге;*

 *4) Жетісай драма театрында 79 310,3 мың теңге;*

 *5)Р.Сейтметов атындағы Түркістан қаласының сазды-драма театрында 31,1 мың теңге.*

 ***Бюджет қаражатын, активтерді тиімсіз пайдалану***

 Бюджет кодексінде қарастырылған бюджет жүйесінің негізділік, тиімділік, жауапкершілік қағидаттарын сақтау бюджет қаражатын пайдаланудың басты қағидаттары болып табылады. Алайда, аудит нәтижесімен 5 мемлекеттік аудит объектісінде барлығы 1 502 266,8 мың теңге көлемінде бюджет қаражатын тиімсіз пайдалану фактілері орын алған. Атап айтқанда:

 Бюджеттік бағдарламаға қаралған қаржы толық игерілгенімен, көрсеткіштердің нақты санымен өлшенетін сипаттамалары орындалмаған. Яғни,

 **8-тармақ.** Мәдениет басқармасында Қазақстан Республикасы Бюджет кодексінің 4-бабының 12)-тармақшасының талаптары сақталмастан, 005 «Тарихи-мәдени мұралардың сақталуын және оған қол жетімді болуын қамтамасыз ету» бюджеттік бағдарламасының тікелей нәтиже көрсеткіштерінде музейге экспонаттар жинау жоспары 4498 дана болса нақты 3342 дана жиналған немесе жоспар 74,3 пайызға орындалған. Ал, осы бюджеттік бағдарламаның орындалуына жоспарланған 1 293 476,7 мың теңге толық игеріліп, тиімсіз пайдаланылған.

 **9-тармақ.** Қазақстан Республикасы Бюджет кодексінің 4-бабы 12)-тармақшасының талаптарын бұза отырып, 2 аудит объектісінде әлеуметтік салыққа, зейнетақы қорына, әлеуметтік аударымдарға, міндетті әлеуметтік медициналық сақтандыруға, өрт қауіпсіздігі саласындағы бақылау мен қадағалау бойынша төлемдерді уақытылы жасамағаны үшін өсіппұлдарға, айыппұлдарға 600,1 мың теңге қаржы тиімсіз пайдаланғаны анықталды.

 *Анықтама ретінде:*

 *- Ы.Алтынсарин атындағы балалар кітапханасында 369,2 мың теңге;*

 *- «Фараб» әмбебап ғылыми кітапханасында 230,9 мың теңге.*

 Түркістан музыкалық-драма театрдың ғимараты 2021 жылдың 4 наурызында пайдалануға қабылданған. Пайдалануға қабылданған негізгі қорлардың сметалық құны 9 401 474,8 мың теңге, оның ішінде: құрылыс-монтаждау жұмыстарының құны және басқа шығындар 5 914 803,3 мың теңге; жабдықтар, құрал-саймандар мен мүкәммалдардың құны 3 486 671,5 мың теңге.

 Субсидия ретінде алынған бюджет қаражатының жұмсалуына талдау жүргізу мақсатында аудит тобы 2022-2024 жылдар кезеңінде кәсіпорынның шығыстары туралы ақпаратты зерделеді.

*№7 кесте*

**«Түркістан музыкалық-драма театры» МКҚК-ның бюджеттен алынған қаражаты бойынша 2022-2024 жылдардағы шығыстарын талдау**

 *мың теңге*

|  |  |  |  |  |  |
| --- | --- | --- | --- | --- | --- |
| **№** | **Шығындар баптары** | **2022 жыл** | **2023 жыл** | **2024 жыл** | **2022-2024 жылдары** |
|   | Нақты шығыстар | 1 356 395,0 | 2 187 357,9 | 1 598 228,5 | 5 141 981,4 |
|   | *олардың ішінде:* |   |   |   |  |
| 1 | Жалақы қоры, салық және әлеуметтік аударымдар, төлемдер | 536 097,0 | 696 318,0 | 791 550,9 | 2 023 965,9 |
| 2 | Театр қойылымдарының шығындары | 631 260,0 | 924 796,5 | 555 017,1 | 2 111 073,6 |
|   | *оның ішінде жабдықтарды жалға алу шығындары* | *217 071,1* | *543 529,9* | *201 097,8* | 961 698,8 |
| 3 | Басқа шығыстар (коммуналдық қызметтерге, ғимаратқа қызмет көрсетуге, жанар-жағармай материалдарын сатып алуға, іссапар шығындары және т. б.)  | 189 038,0 | 566 243,4 | 251 660,5 | 1 006 941,9 |
|   | *Жалпы шығындардағы жабдықтарды жалға алу шығындарының үлесі, %* | *16,0* | *24,8* | *12,6* | *18,7* |
|   | *Театр қойылымдарының шығындарындағы жабдықтарды жалға алу шығындарының үлесі, %* | *34,4* | *58,8* | *36,2* | *45,6* |

 3 жыл ішінде Театрға 5 141 981,4 мың теңге, оның ішінде 2024 жылы 1 598 228,5 мың теңге субсидия бөлінген.

 Театр қойылымдарының шығындары 3 жылда 2 111 073,6 мың теңгені, оның ішінде 2024 жылы 555 017,1 мың теңгені құраған.

 Жалпы шығындардағы жабдықтарды жалға алу шығындарының үлесі 2022 жылы – 16%, 2023 жылы – 24,8%, 2024 жылы – 12,6% құраса, театр қойылымдарының шығындарындағы **жабдықтарды жалға алу шығындарының үлесі** 2022 жылы – 34,4%, 2023 жылы – 58,8% және 2024 жылы 36,2% құраған. 3 жыл ішінде театр қойылымдарының шығындарындағы жабдықты жалға алу шығындарының **орташа үлесі 45,6%** немесе спектакльдер қоюға жұмсалатын бюджет қаражатының жартысын құраған.

 Немесе соңғы үш жылда жабдықтарды жалға алуға **961 698,8** мың теңге жұмсалған (оның ішінде 2024 жылы 201 097,8 мың теңге).

 **10-тармақ.** Қазақстан Республикасы Бюджет кодексінің 4-бабының 12)-тармақшасының талаптары сақталмай Түркістан музыкалық-драма театрында спектакльдер қою үшін қажетті жабдықтармен жабдықталмағандықтан, 2024 жылы 201 097,8 мың теңге көлемінде жабдықтарды жалға алуға жұмсалған қаражат тиімсіз жұмсалған.

Аудит жүргізу барысында **Жетісай драма театрында** 2024 жылы жаңадан сахналастырылған 6 қойылымдар бойынша жұмыстардың орындалуына және іс жүзінде тауарларды, жабдықтарды жеткізу мәнінің анықтығын растау және (немесе) осыған байланысты аудиторлық дәлелдемелер жинау үшін бақылау өлшемдері жүргізілген.

 Бақылау өлшемдерді жүргізу барысында кейіпкерлердің костюмдерін тігу үшін сатып алынған материалдар бойынша ұсынылған құжаттар мен тігілген костюмдердің арасында сәйкессіздіктер анықталды.

Ресімделген құжаттама *(мемлекеттік сатып алу туралы шарттар, қорларды шетке беруге арналған жүкқұжаттар (электрондық нысан), қабылдау-беру актілері, бағалау сметалары және материалдық жауапты тұлғаға беруге арналған жүкқұжаттар, эскиздік жобалар)* қойылымдық-сахналық құралдардың нақтылығымен сәйкес келмейтінін көрсетті.

2024 жылы жаңадан сахналастырылған қойылымдарының жобалау сметалары жасалынып, жалпы эскиздері мен кейіпкерлер костюмдердің эскиздерінің жобалары жасалынған. Құжаттар бойынша кейіпкерлер костюмдерді тігу үшін қажетті матералдар мен заттар алынған, сахналық костюмдер тігілген және жүкқұжат бойынша театрдың көркемдік қойылым бөлімінің меңгерушісі Ө.Сандыбаевтан костюм цехының меңгерушісі С.Тукибаеваға берілген.

**Алайда, бақылау өлшемді жүргізу кезінде аудитке көптеген жапсырмалары бар дайын өнім түрінде сатып алынған, эскиздік жобаларға сәйкес келмейтін костюмдер ұсынылған*.***

 Сондай-ақ, спектакльдерді қою үшін жобалық сметаны жасау кезінде **материалдардың шығындары асыра бағаланған**, рәсімделген құжаттарда маталардың және материалдардың жұмсалған **мөлшері асыра көрсетіліп есептен шығарылған** және шындыққа сәйкес келмейді.

 **11-тармақ.** Қазақстан Республикасы Бюджет кодексінің 4-бабы 9), 12), 13)-тармақшалары және 97-баб 6-1 тармақ 1), 4)-тармақшаларының талаптары сақталмай Жетісай драма театрында тауарлар мен жұмыстарды сметаға сәйкес емес дайын өнім сатып алу және шығындарын асыра бағалап есептен шығару салдарынан жалпы сомасы 7092,0 мың теңге қаржы тиімсіз пайдаланылған.

Сонымен қатар, материалдық жауапты тұлғаға келіп түскен сахналық-қойылым құралдарына есепке алуға арналған шифрлар мен түгендеу нөмірлері берілмеген және қойылмаған. Яғни, ұсынылған костюмдердің сатып алынбауы және өткен спектакльдерден жиналуы мүмкін деген күмән туындайды.

Осылайша, іс жүзінде костюм тігуге арналған материалдар сатып алынбаған, құжаттар жалған (фиктивті) түрде ресімделген, кейбір тауарлар жоғарылатылған бағалармен сатып алынған және сыбайлас жемқорлық құқық бұзушылық белгілері бар деп аудиторлар пікір білдірген.

 ***Бюджет қаражатын, активтерді тиімсіз жоспарлау***

Мәдениет басқармасында 001 бюджеттік бағдарламасы бойынша 2024 жылға арналған бюджеттік өтінімде «Францияда роуд-шоуды ұйымдастыру және өткізу» іс-шарасына 14 860,0 мың теңге және «Airsoft халықаралық чемпионатын ұйымдастыру және өткізу» іс-шарасына 10 375,0 мың теңге, жалпы осы 2 іс-шараға 25 235,0 мың теңге жоспарланған. Алайда, осы 2 іс-шарадан Түркістан облыстық мәслихатының 11.04.2024 жылғы №9/121-VIII шешіміне сәйкес бюджетті нақтылау кезінде 32 286,0 мың теңге субъективті себептермен аса маңызды болмауына байланысты қысқартылған.

 **12-тармақ.** Қазақстан Республикасы Бюджет кодексінің 4-бабының 9)-тармағының талаптары сақталмай, бюджетті жоспарлау барысында бюджет қаржысының маңыздылығына аса мән берілмегендіктен 32 286,0 мың теңге бюджет қаржысы тиімсіз жоспарланған.

 Бюджет қаражатының бекітілген көлемін пайдалана отырып, ең үздік тікелей және түпкілікті нәтижеге қол жеткізу немесе бюджет қаражатының аз көлемін пайдаланып, тікелей және түпкілікті нәтижеге қол жеткізу қажеттігін негізге ала отырып, бюджетті әзірлеу және атқару болып табылады.

 **Алайда, 2024 жыл басында 2 бюджеттік бағдарлама бойынша жоспарланған іс-шаралардың саны қысқартылып, ал осы іс-шараларға қаралған қаржылар ұлғайтылған. Атап айтқанда:**

 - 005 бюджеттік бағдарламасында жыл басында мұражайға келушілер саны 239 500 адамға және экспонаттар жинау 5400 данаға және осы жоспарға жетуге 1 232 958,0 мың теңге қаралған. Жыл соңында мұражайға келушілер 26849 адамға немесе 88,8%, экспонаттар жинау 902 данаға немесе 83,3% қысқартылған, ал осы жоспарға жетуге қаралған қаржыға қосымша 61 458,0 мың теңге немесе 105,0% қаралып, жалпы 1 294 416,0 мың теңге тиімсіз жоспарланған;

 - 007 бюджеттік бағдарламасында жаңа театралдық премъералардың қол жеткізген деңгейін сақтау 8 бірлік, театрға келушілер саны 90 000 адам, концерттік ұйымдарға келушілердің саны 100 000 адам жоспарланған, осы жоспарға жетуге 3 780 353,0 мың теңге қаралған. Жыл соңында жаңа театралдық премъералардың қол жеткізген деңгейін сақтау 2 бірлікке, театрға келушілер саны 63 232 адамға, концерттік ұйымдарға келушілердің саны 32 474 адамға қысқартылған, ал осы жоспарға жетуге қосымша 4607,0 мың теңге қаралып, жалпы 3 784 960,0 мың теңге тиімсіз жоспарланған.

 **13-тармақ.** Осылайша, Қазақстан Республикасы Бюджет кодексінің 4-бабының 12)-тармағының талаптары сақталмай Мәдениет басқармасында жалпы сомасы 5 079 376,0 мың теңге қаржы тиімсіз жоспарланған.

Қазақстан Республикасы Ұлттық экономика министрінің 14.02.2019 жылғы №14 бұйрығымен бекітілген Мемлекет бақылайтын акционерлік қоғамдар мен жауапкершілігі шектеулі серіктестіктердің, мемлекеттік кәсіпорындардың даму жоспарларын әзірлеу, бекіту, олардың іске асырылуын мониторингілеу және бағалау, сондай-ақ олардың орындалуы жөніндегі есептерді әзірлеу және ұсыну қағидаларына *(әрі қарай - №14 бұйрығымен бекітілген Қағидалары)* сәйкес ұйымның даму жоспарын ұйымның атқарушы органы, сенімгерлік басқарушы мемлекеттік органның даму жоспарында, облыстың, республикалық маңызы бар қаланың, астананың даму жоспарында баяндалған мақсаттар мен міндеттерге сәйкес бес жылдық кезеңге бір рет әзірлейді.

Мемлекеттік кәсіпорынның даму жоспарын тиісті саланың уәкілетті органы, жергілікті арқарушы орган (жергілікті бюджеттен қаржыландырылатын атқарушы орган), аудандық маңызы бар қала, ауыл, кент, ауылдық округ әкімінің аппараты бекітеді.

 Даму жоспары – ұйымның бес жылдық кезеңге арналған қызметінің негізгі бағыттары мен қаржы-шаруашылық қызметінің көрсеткіштерін айқындайтын құжат.

Даму жоспарында көрсетілген ұйым қызметінің **нәтижелер көрсеткіштеріне қол жеткізуді** кешенді бағалау даму жоспарының іске асырылуын бағалау болып табылады.

Қызметтің түйінді көрсеткіштері – ұйым қызметінің тікелей және түпкілікті нәтижесінің көрсеткіштері, сондай-ақ сапа көрсеткіштері (болған жағдайда)

Түпкілікті нәтиже көрсеткіштері – белгілі бір уақыт аралығында қол жеткізілуі тиіс белгілі бір қорытындыларды көрсететін көрсеткіштер және даму жоспарында айқындалған, ұйымдардың алдына қойған мақсаттары мен міндеттерін шешуден болған әсер.

Тікелей нәтиже көрсеткіштері – ұйым құрған, өткізілген өнімдер көлемінің сандық сипаттамасын көрсететін көрсеткіштер.

Сапа көрсеткіштері – өнімнің белгіленген талаптар мен сатып алушылардың (алушылардың, пайдаланушылардың) үмітіне сәйкес келу дәрежесін көрсететін көрсеткіштер. Алайда:

**14-тармақ.** Қазақстан Республикасы Бюджет кодексінің 3-бап, 1-тармақ 12-4) тармақшасының және №14 бұйрығымен бекітілген Қағидаларының 2-тармағы 4), 8), 12), 16), 17)-тармақшаларының, 11-13, 24, 33-тармақтарының талаптары сақталмай, Кәсіпорындарың 2022-2026 жылдарға арналған 2024 жылғы түзетілген Даму жоспарларының 4-қосымшасында Кәсіпорындарың қызметінің түпкілікті нәтиже көрсеткіші дұрыс әзірленбей, формалды түрде қойылған. Мысалы, түпкілікті көрсеткіштерге - «Производственно-хозяйственная деятельность в области культуры» деп, есептеу әдістемесі мен өлшем бірлігі көрсетілмеген.

Ал тікелей нәтиже көрсеткіштері мүлдем әзірленбеген.

2024 жылға *(9 баған)* түпкілікті және тікелей нәтиже көрсеткіштерінде бюджеттен алынған субсидияның көлемін көрсетілген.

Ал, №14 бұйрығымен бекітілген Қағидаларында берілген ұғымдарға сәйкес:

Түпкілікті нәтиже көрсеткіштері – белгілі бір уақыт аралығында қол **жеткізілуі тиіс белгілі бір қорытындыларды көрсететін көрсеткіштер** және даму жоспарында айқындалған, ұйымдардың алдына қойған мақсаттары мен міндеттерін шешуден болған әсер.

Тікелей нәтиже көрсеткіштері – ұйым құрған, өткізілген **өнімдер көлемінің сандық сипаттамасын** көрсететін көрсеткіштер.

Сапа көрсеткіштері – өнімнің белгіленген талаптар мен сатып алушылардың (алушылардың, пайдаланушылардың) үмітіне сәйкес келу дәрежесін көрсететін көрсеткіштер.

Яғни, түпкілікті және тікелей көрсеткіштері мүлдем әзірленбеген деп айтуға болады.

Сонымен қатар, жоспарланған бес жылдық кезеңге арналған көрсеткіштер негіздемесін, сондай-ақ даму жоспарының әрбір қосымшасына негіздемелер мен түсіндірмелерді қамтитын Даму жоспарына түсіндірме жазба жасалынбаған.

**Ал, Даму жоспары – ұйымның бес жылдық кезеңге арналған қызметінің негізгі бағыттары мен қаржы-шаруашылық қызметінің көрсеткіштерін айқындайтын құжат.**

 Даму жоспарының қосымшалары толық көлемде толтырылмаған, атап айтқанда Даму жоспарының 4-қосымшасында түпкілікті, тікелей және сапа нәтиже көрсеткіштері дұрыс әзірленбеген және Даму жоспарына түсіндірме жазба жасалынбаған. Осыған байланысты қызметтің негізгі көрсеткіштері, мақсаттары мен міндеттері, оның ішінде оларға қол жеткізу дәрежесі бөлінісінде есепті кезеңдегі даму жоспарын іске асырудың қорытындысын шығаруға болмайды. Бұл өз кезегінде Кәсіпорынның даму жоспарының сапасыз, тиімсіз жоспарлануына, сондай-ақ бюджеттен алынған субсидияның тиімсіз жоспарлануына алып келеді. 11 аудит объектіге бөлінген 4 022 200,0 мың теңге субсидияны тиімсіз жоспарланған деп пайымдаймыз.

 ***Анықтама ретінде:***

 *1) Бейнелеу өнері музейінде 78 352,0 мың теңге;*

 *2) Руханият-Әбу Нәсір әл-Фараби музейінде 50 394,0 мың теңге;*

 *3) Ұлы Дала Елі Орталығында 331 788,0 мың теңге;*

 *4) Түркістан музыкалық-драма театрында 1 598 229,0 мың теңге;*

 *5) Мақта шаруашылығы тарихы музейінде 53043,0 мың теңге;*

 *6) Ордабасы ауданындағы тарихи-өлкетану музейінде 29063,0 мың теңге;*

 *7) Арыс қаласының музейінде 35029,0 мың теңге;*

 *8) Бәйдібек ауданы сәулет-көркем музейінде 35055,0 мың теңге;*

 *9) Конгресс Холл көпсалалы кешенінде 636 018,0 мың теңге;*

 *10) Ш.Қалдаяқов атындағы облыстық филармониясында 852 564,0 мың теңге;*

 *11) Жетісай драма театрында 322 665,0 мың теңге.*

 **15-тармақ.** Қазақстан Республикасы Бюджет кодексінің 4-бабы 9)-тармақшасының талаптары сақталмай Қажымұқан атындағы облыстық спорт музейінде 2024 жылы үнемделген 890,0 мың теңге қаржыны бюджеттік өтінімде жоспарланбаған негізгі қорларға жататын тауарлар сатып алынған. Бұл шығыстарды тиімсіз жоспарлауға әкеп соққан бюджет жүйесінің негізділігі қағидатының талаптары сақталмағанын көрсетеді.

 ***Ықтимал шығындар мен жіберіп алған пайда***

 Қазақстан Республикасы Мәдениет және спорт министрінің 16.11.2015 жылғы №354 бұйрығымен Мемлекеттік театрларға, концерттік ұйымдарға, мәдени-демалыс ұйымдарына, музейлерге және цирктерге субсидиялар төлеу қағидалары *(әрі қарай –* *субсидия төлеу қағидалары)* бекітілген.

**Залалдарды өтеуге бюджеттік субсидиялар** республикалық және жергiлiктi бюджеттен бөлінеді және залалдарды пайыздық өтеуге **(қызметтердің құнын арзандатуға)** арналады:

1) мемлекеттік театрларға, цирктерге, концерттік және мәдени-демалыс ұйымдарына тұрғындар үшiн театрлық, цирктік, мәдени-демалыс іс-шараларын, республика тұрғындарының барлық топтарына концерттік іс-шаралардың қол жетімділігін қамтамасыз ету, классикалық, халықтық, музыкалық және хореографиялық өнерді насихаттауға;

2) мемлекеттік музейлерге мәдени құндылықтардың сақталуын, есебін, қалыптастырылуын және қайта қалпына келтірілуін қамтамасыз етуге.

Қазақстан Республикасы Мәдениет және спорт министрлігі және облыстардың, республикалық маңызы бар қалалардың, астананың, аудандардың (облыстық маңызы бар қалалардың) жергілікті атқарушы органдары **(бұдан әрi – бюджеттік бағдарламаның әкiмшiсi) бюджеттiк субсидияларды бөлу меншікті қаражат есебiнен өтелетін залал көлемін шегере отырып, мемлекеттiк театрлардың, концерттік ұйымдарының, мәдени-демалыс ұйымдарының, музейлердің және цирктердің залалын өтеуге бағыттау арқылы жүзеге асырады**.

Немесе, субсидиялар меншікті қаражат есебінен өтелетін залал мөлшерін қоспағанда, ұйымдардың шығындарын өтеуге бөлінеді.

Сонымен қатар, субсидия төлеу қағидаларының 8 тармағына сәйкес мемлекеттiк театрлар, концерттік ұйымдар, мәдени-демалыс ұйымдары, музейлер және цирктер бюджеттiк субсидиялар алу үшiн бюджеттік бағдарлама әкiмшiсiне:

1) жыл сайын, ағымдағы жылдың 30 желтоқсанынан кешiктiрмей осы Қағидаларға 2 және 3-қосымшаларға сәйкес нысандар бойынша алынған бюджеттiк субсидиялар көлемiнiң негiзiнде алдағы жылға арналған көрсетiлетiн қызметтер бойынша кiрiстер жоспары және шығыстар жоспары бекiтiлген есебiн;

 2) ай сайын, айдың 25-күнiнен кешiктiрмей осы Қағидалардың 4-қосымшасына сәйкес нысан бойынша алдағы айдың залалдарын жабу есептерiн бередi.

005 «Тарихи-мәдени мұраны сақтауды және оған қолжетімділікті қамтамасыз ету», 007 «Театр және музыка өнерін қолдау» бюджеттік бағдарламалары бойынша Басқарма қарамағындағы 18 мемлекеттік қазыналық кәсіпорындар 2024 жылға арналған бюджетті қалыптастыру барысында жалпы 4 856 533,6 мың теңгеге шығыстар жоспарларын және 101 851,0 мың теңгеге көрсетiлетiн қызметтер бойынша кiрiстер жоспарларын бағдарлама әкімшісіне ұсынылған.

Алайда, мемлекеттік кәсіпорындарға шығындарды жабуға бюджеттік субсидияларды бөлу кезінде өз қаражаты есебінен жабылатын шығындардың мөлшері ескерілмеген. Немесе 18 кәсіпорынның ақылы қызметтен түсетін өз табыстары ескерілместен 2024 жылғы бюджеттен 159 392,4 мың теңгеге субсидиялар артық берілген.

**2024 жылы Басқармаға ведомстволық бағынысты мемлекеттік коммуналдық қазыналық кәсіпорындарға *(театрларға, концерттік ұйымдарға, мәдени-демалыс ұйымдарына, мұражайларға)* облыстық бюджеттен субсидиялар төлеуді талдау.**

 *мың теңге №8 кесте*

|  |  |  |  |  |  |  |
| --- | --- | --- | --- | --- | --- | --- |
| **р/с** | **Мемлекеттік коммуналдық қазыналық кәсіпорыннын атауы** | **2024 жылға арналған шығыстар жоспары** | **2024 жылға арналған көрсетiлетiн қызметтер бойынша кiрiстер жоспары** | **Бюджеттен алынуға тиіс бюджеттiк субсидиялар көлемi** | **Алынған бюджеттік субсидиялар көлемі** | **Айрмасы *(+ артық алынған; - кем алынған)* гр.6-гр.5** |
| **1** | **2** | **3** | **4** | **5** | **6** | **7** |
| 1 | Арыс қаласының музейі  | 32 751,0 | 285,0 | 32 466,0 | 35 029,0 | 2 563,0 |
| 2 | Бәйдібек ауданы сәулет-көркем музейі | 34 756,0 | 311,0 | 34 445,0 | 35 055,0 | 610,0 |
| 3 | Қажымұқан атындағы облыстық спорт музейі | 60 174,0 | 585,0 | 59 589,0 | 60 174,0 | 585,0 |
| 4 | Бейнелеу өнері музейі | 78 352,0 | 1 600,0 | 76 752,0 | 78 352,0 | 1 600,0 |
| 5 | Төлеби ауданының музейі | 30 912,0 | 227,0 | 30 685,0 | 30 912,0 | 227,0 |
| 6 | Кентау қалалық музейі | 33 692,0 | 250,0 | 33 442,0 | 35 915,0 | 2 473,0 |
| 7 | Руханият-Әбу Нәсір әл-Фараби музейі | 44 582,0 | 430,0 | 44 152,0 | 50 394,0 | 6 242,0 |
| 8 | Мақта шарушылығы тарихы музейі | 53 043,0 | 442,0 | 52 601,0 | 53 043,0 | 442,0 |
| 9 | С.Қожанов атындағы музей | 57 864,0 | 191,0 | 57 673,0 | 57 864,0 | 191,0 |
| 10 | Облыстық тарихи-өлкетану музейі | 296 198,0 | 2 370,0 | 293 828,0 | 303 580,0 | 9 752,0 |
| 11 | Ұлы Дала Елі Орталығы | 318 288,0 | 5 230,0 | 313 058,0 | 331 788,0 | 18 730,0 |
| 12 | Ордабасы ауданындағы тарихи-өлкетану музейі | 29 063,0 | 320,0 | 28 743,0 | 29 063,0 | 320,0 |
| 13 | Қазығұрт аудандық музейі | 27 664,0 | 240,0 | 27 424,0 | 27 664,0 | 240,0 |
| 14 | Жетісай драма театры | 323 383,0 | 6 870,0 | 316 513,0 | 322 665,0 | 6 152,0 |
| 15 | Ш.Қалдаяқов атындағы облыстық филармониясы | 833 164,0 | 20 000,0 | 813 164,0 | 852 564,0 | 39 400,0 |
| 16 | Конгресс Холл көпсалалы кешені | 633 128,0 | 16 500,0 | 616 628,0 | 634 128,0 | 17 500,0 |
| 17 | Түркістан музыкалық-драма театры | 1 539 680,6 | 37 000,0 | 1 502 680,6 | 1 546 646,0 | 43 965,4 |
| 18 | Р.Сейтметов атындағы Түркістан қаласының сазды-драма театры | 429 839,0 | 9 000,0 | 420 839,0 | 429 239,0 | 8 400,0 |
|  | **Барлығы** | **4 856 533,6** | **101 851,0** | **4 754 682,6** | **4 914 075,0** | **159 392,4** |

 **16-тармақ.** Бұл ретте, Қазақстан Республикасы Бюджет кодексінің 4-бап 9)-тармақшасының және Субсидия төлеу қағидаларының 2, 3, 5-тармақтарының талаптары сақталмай, 18 кәсіпорынның ақылы қызметтен түсетін өз табыстары ескерілмеуінен бюджеттің ықтимал шығындары 159 392,4 мың теңгені құрағанын көрсетті.

 Сондай-ақ, Жетісай драма театрында аудит жүргізу барысында 13.03.2025 жылдағы жағдай бойынша OLX.KZ сайтының платформасында орналастырылған сатып алынған кейбір тауарлар бағасының әділ нарықтық құнына салыстырмалы талдау жүргізіліп, тауарларды жоғары бағамен сатып алу фактілер анықталды.

Мысалы: газ плитасы 299 990 теңгеге сатып алынған болса, электрондық алаңында ұқсас жабдықтың әділ құны 3000 пен 5000 теңге арасында.

Осындай жағдай басқа жабдықтар бойынша да орын алуда:

*№9 кесте*

|  |  |  |  |
| --- | --- | --- | --- |
| Жабдықтың атауы | Саны | Сатып алынған баға (1 бірлік үшін), теңге | Сатушылардың сайттарындағы баға, теңге |
| Холодильник ақ  | 1 | 349 990,0 | Ең жоғары баға 30 000,0 |
| Ескі телевизор  | 1 | 99 990,0 | 5 000,0 |
| Телевизор (жидкокристаллический (LCD), аналоговый) 32 дюйма | 1 | 299 990,0 | 63 140,0 |
| Радиоканальный приемник | 1 | 49 990,0 | 22 000,0 |
| Мойка МСУ из нержавеющей стали | 1 | 279 990,0 | 11 790,0 |
| Барлығы |  | 1 379 940,0 | 136 930,0 |

Сонымен қатар, 19500,0 теңгеден 100 дана орындық *(жалпы соммасы 1 950 000,0 теңге)* сатып алынған болса, электрондық алаңында ұқсас орындықтың әділ құны 7400,0 теңгені құрайды.

Қазақстан Республикасының 01.03.2011 жылғы №413-IV «Мемлекеттік мүлік туралы» Заңына сәйкес мемлекеттік мүлікті басқару мемлекеттік мүлікті қоғам игілігі үшін тиімді пайдалану принципіне сәйкес жүзеге асырылады.

**17-тармақ.** Алайда, Қазақстан Республикасының 01.03.2011 жылғы №413-IV «Мемлекеттік мүлік туралы» Заңының 6-бап 4)-тармақшасының талаптары сақталмай, аудит тауарларды жоғары бағамен сатып алудан бюджеттің ықтимал шығындары 2 453 010,0 теңгені *(1 243 010,0 + 1 210 000,0)* құрағанын көрсетті.

 ***Рәсімдік бұзушылықтар***

Рәсімдік сипаттағы бұзушылықтар 81 бірлікті құрады *(оның ішінде бюджет заңнамасын бұзушылықтары 3 бірлік, бухгалтерлік есепті жүргізу кезінде заңнама бұзушылықтары 28 бірлік, мемлекеттік сатып алу саласындағы заңнаманы бұзушылық 2 және өзге де салалық заңнама бұзушылықтары 48 бірлік)*.

*Аудит барысында жүргізілген талдау, мемлекеттік аудит объектісінің қызметін регламенттейтін құжаттардың мынадай кемшіліктерін көрсетті:*

**18-тармақ.** Мәдениет басқармасы Ережесінің 15-тармағының 2)-тармақшасы «Міндеттері» бөлімінде «Басқармаға жүктелген функцияларды іске асыруды қамтамасыз ету» делінген. Алайда, Басқарма Ережесіндегі міндеттер мен функциялар Басқарманың 2024 жылға арналған жұмыс жоспарын әзірлеу кезінде ескерілмеген.

**19-тармақ.** Мәдениет басқармасының Ережесі Түркістан облысының әділет департаментіне 04.04.2024 жылы тіркелген, алайда Ережеде бірқатар қателіктер орын алған, атап айтқанда:

1) Ереженің 21-тармағында Басқарманың қарамағындағы ұйымдар тізбесінде 23 мәдени ұйымдар ескі атаумен, яғни Түркістан облысы мәдениет және туризм басқармасының деп қате жазылып кеткен;

2) Ереженің 14-тармағының 3), 4)-тармақшалары бір мағынада жазылып қателіктер орын алған.

Кәсіпорындарының бухгалтерлік есебі мен қаржылық есептілігі Қазақстан Республикасының 28.02.2007 жылғы «Бухгалтерлiк есеп пен қаржылық есептiлiк туралы» №234 Заңымен (*әрі қарай - Бухгалтерлiк есеп пен қаржылық есептiлiк туралы заң)* регламенттелген.

Осы Заң Қазақстан Республикасында бухгалтерлiк есеп пен қаржылық есептiлiк жүйесiн реттейдi, бухгалтерлiк есептi жүргiзу мен қаржылық есептiлiктi жасаудың принциптерiн, негiзгi сапалық сипаттамалары мен ережелерiн белгiлейдi.

Бухгалтерлiк құжаттама бастапқы құжаттарды, бухгалтерлiк есеп тiркелiмдерiн, қаржылық есептiлiктi және есеп саясатын қамтиды.

Сонымен бірге, осы Заңның 6 баптың 1, 2 тармақтарына сәйкес: Бухгалтерлiк есеп дара кәсiпкерлер мен ұйымдардың операциялары мен оқиғалары туралы ақпаратты жинаудың, тiркеудiң және қорытудың Қазақстан Республикасының бухгалтерлiк есеп пен қаржылық есептiлiк туралы заңнамасымен, сондай-ақ есеп саясатымен регламенттелген тәртiпке келтiрiлген жүйесiн бiлдiредi. Алайда,

**20-тармақ.** Салық Кодексінің 190-бабының 2, 6-тармақтарының және Қазақстан Республикасының 28.02.2007 жылғы «Бухгалтерлiк есеп пен қаржылық есептiлiк туралы» №234 Заңының 6-бабы 1, 2-тармақтарының, 7-бабы 1-тармағының, 8-бабы 1-тармақ 1)-тармақшасының талаптары сақталмай, Мәдениет басқармасына бағыныстағы 14 мемлекеттік коммуналдық қазыналық кәсіпорындарда есеп саясаты және салықтық есепке алу саясаты әзірленбеген және бекітілмеген.

 ***Анықтама ретінде:***

 *- Облыстық мәдениет және халық шығармашылығы орталығында;*

 *- Бейнелеу өнері музейінде;*

 *- Руханият-Әбу Нәсір әл-Фараби музейінде;*

 *- Ұлы Дала Елі Орталығында;*

 *- Түркістан музыкалық-драма театрында;*

 *- Мақта шаруашылығы тарихы музейінде;*

 *- Ордабасы ауданындағы тарихи-өлкетану музейінде;*

 *- Жетісай драма театрында;*

 *- Облыстық тарихи-өлкетану музейінде;*

 *- Арыс қаласының музейі;*

 *- Тарихи-мәдени мұраны қорғау, қалпына келтіру және пайдалану жөніндегі орталық;*

 *- Бәйдібек ауданы сәулет-көркем музейі;*

 *- Конгресс Холл көпсалалы кешені;*

 *- Ш.Қалдаяқов атындағы облыстық филармониясы*

Сонымен қатар, Қазақстан Республикасының 28.02.2007 жылғы «Бухгалтерлiк есеп пен қаржылық есептiлiк туралы» №234 Заңының 2-бабы 3-1 тармағына сәйкес «Егер осы бапта өзгеше көзделмесе, орта кәсіпкерлік субъектілері, сондай-ақ жедел басқару құқығына негізделген мемлекеттік кәсіпорындар (қазыналық кәсіпорындар) **қаржылық есептілікті шағын және орта бизнес ұйымдарына арналған халықаралық стандартқа сәйкес** жасайды» делінген.

**21-тармақ.** Алайда, 12 кәсіпорындардың Жарғыларында «Кәсіпорынның бухгалтерлік есебін жүргізу және қаржылық есептілігін жасау Қазақстан Республикасының бухгалтерлік есеп пен қаржылық есептілік туралы заңнамасына және қаржылық есептіліктің тиісті саланың уәкілетті органының келісімі бойынша қаржылық есептіліктің **ұлттық стандарттарына сәйкес** Кәсіпорынның басшысы бекітетін есеп саясатына сәйкес жүзеге асырады» делінген.

 ***Анықтама ретінде:***

 *- Облыстық мәдениет және халық шығармашылығы;*

 *- Бейнелеу өнері музейі;*

 *- Руханият-Әбу Нәсір әл-Фараби музейі;*

 *- Ұлы Дала Елі Орталығы;*

 *- Түркістан музыкалық-драма театры;*

 *- Мақта шаруашылығы тарихы музейі;*

 *- Ордабасы ауданындағы тарихи-өлкетану музейі;*

 *- Арыс қаласының музейі;*

 *- Бәйдібек ауданы сәулет-көркем музейі;*

 *- Жетісай драма театры;*

 *- Конгресс Холл көпсалалы кешені;*

 *- Ш.Қалдаяқов атындағы облыстық филармониясы;*

 *- Қазығұрт аудандық музейі;*

 *- Облыстық тарихи-өлкетану музейінде;*

 *- Кентау қалалық музейі;*

 *- Р.Сейтметов атындағы Түркістан қаласының сазды-драма театры*

 Жоғарыда айтылғандарға байланысты Мәдениет басқарманың ережесіне тиісті өзгерістерді енгізу, бағыныстағы кәсіпорындарда есеп саясаты мен салықтық есепке алу саясаты әзірлеп бекіту және олардың Жарғыларын өзектендіру және қолданыстағы заңнамаға сәйкес келтіру қажет деп санаймыз.

**22-тармақ.** Қазақстан Республикасы Бюджет кодексінің 4-бабының 12)-тармағы тиімділік қағидатының талаптары сақталмай Қажымұқан атындығы облыстық спорт мұражайында «Ақмешіт Ишан-Базар» тарихи-сәулеттік ескерткіш ғимараты Ордабасы ауданындағы «Қажымұқан атындығы облыстық спорт мұражайы» музейінің негізгі бейініне (профиліне) немесе негізгі бағыт-бағдары, яғни оның жинақтайтын, зерттейтін және көрермендерге ұсынатын материалдарының сипаты мен тақырыбына сәйкес келмейді деп санаймыз. Бұл ретте, «Қажымұқан атындығы облыстық спорт мұражайы» музейі қызметінің тиімділігі сақталмаған.

Аудиторлық пікір бойынша Ордабасы ауданындағы «Қажымұқан атындығы облыстық спорт мұражайы» мемлекеттік коммуналдық қазыналық кәсіпорнының теңгеріміндегі «Ақмешіт Ишан-Базар» тарихи-сәулеттік ескерткіш ғимаратын "Ордабасы ауданындағы тарихи-өлкетану музейі" мемлекеттік коммуналдық қазыналық кәсіпорнының теңгеріміне беру мүмкіндігін қарастырған жөн санаймыз.

**23-тармақ.** Қазақстан Республикасы Мәдениет және спорт министрінің 07.12.2015 жылғы №372 бұйрығымен бекітілген Қазақстан Республикасы музей қорының музей заттарын есепке алу, сақтау, пайдалану және есептен шығару нұсқаулығының 3-тараудағы талаптары сақталмай Төлеби ауданының музейі ғимараты музей стандарттарына сәйкес ыңғайластырылмаған. Музей балансында тұрақты ғимарат болмағандықтан мекеме бір жылда 4 жерге көшірілген.

Бюджеттік бағдарламаларды әзірлегенде мемлекеттік органның даму жоспарының стратегиялық бағыттарымен, мемлекеттік органның ережелерінде айқындалған өкілеттіктермен және басқа да нормативтік құқықтық актілермен байланыстырылған белгiлi бiр нәтижелер ашып келтіріледі. Бюджеттiк бағдарламаның мақсаты анық, нақты және қолжетiмдi болуға тиiс. Сонымен қатар мемлекеттік орган қызметінің тікелей нәтижелеріне қол жеткізуге негізделген бюджеттік бағдарламаның көрсеткіштері, нысаналы индикаторлары ашып көрсетіледі. Бюджеттiк бағдарламаның түпкілікті нәтижелері анық, айқын және нақты болуға тиiс. Жоспарланатын бюджет қаражатының мемлекеттік органның даму жоспарында немесе облыстың даму бағдарламасында айқындалған мақсаттармен, нысаналы индикаторлармен не мемлекеттік орган туралы ережеде айқындалған өкілеттіктермен өзара байланыстылығы ашып көрсетіледі.

Алайда, бюджеттік бағдарламаға қаралған қаржы толық игерілгенімен, көрсеткіштердің нақты санмен өлшенетін сипаттамалары ашып көрсетілмеген.

**24-тармақ.** Қазақстан Республикасы Ұлттық экономика министрінің 30.12.2014 жылғы №195 бұйрығымен бекітілген Бюджеттік бағдарламаларды (кіші бағдарламаларды) әзірлеу және бекіту (қайта бекіту) қағидалары және олардың мазмұнына қойылатын талаптарының 8-тармағының 7), 8), 9), 14)-тармақшалары сақталмай Мәдениет басқармасының 2024 жылға бекітілген бюджеттік бағдарламалардың мақсаты анық, нақты және қолжетiмдi көрсетілмеген. Бюджеттік бағдарламалардың көрсеткіштері, нысаналы индикаторлары ашылмаған. Түпкілікті нәтижелері анық, айқын және нақты көрсетілмеген. Мемлекеттік орган туралы ережеде айқындалған өкілеттіктермен өзара байланыстылығы ашылмаған. Бюджет қаражаты шегінде атқарылатын мемлекеттік функциялар, өкілеттіктер мен көрсетілетін қызметтер көлемінің санмен өлшенетін сипаттамалары ашылмаған.

**25-тармақ.** Қазақстан Республикасы Бюджет кодексінің 4-бабы 5-тармақшасының, 9-тармақшасының және 97-баптың 6-тармақшасының талаптары сақталмай Ы.Алтынсарин атындағы балалар кітапханасында 2 жағдайда жалпы 479,0 мың теңгеге 159-ерекшеліктен мемлекеттік сатып алу туралы шарттары жасасып, 149-ерекшеліктен төленген.

Қазақстан Республикасы Мәдениет және спорт министрінің 10.12.2015 жылғы №388 бұйрығымен бекітілген Мемлекеттік театрлар мен концерттік ойын-сауық ұйымдарының сахналық қойылым құралдарын есепке алу, беру және есептен шығару нұсқаулығына *(әрі қарай – Нұсқаулық)* сәйкес сахналық-қойылым құралдарын есепке алу мәдениет ұйымының **тиісті құрылымдық бөлімдеріндегі материалдық жауапты тұлғамен және бухгалтерлік қызметпен** жүргізіледі.

Сахналық-қойылым құралдарын есепке алу сахналық-қойылым құралдарының **түсу есебін және түгендеу есебін алу жолымен** жүргізіледі.

Сахналық-қойылым құралдарының түсуін есепке алуға келесі рәсімдер кіреді:

1) сахналық-қойылым құралдарын қабылдау. Қабылдау барысында ақаулардың, зақым келуінің бар-жоқтығы тексеріледі және осы **Нұсқаулықтың 1-қосымшасына сәйкес нысанда қабылдау жөнінде акт** жасалады.

Қабылдау жөніндегі акт екі данада жасалып, бір данасы сахналық-қойылым құралдарын жинақтайтын құрылымдық бөлімде қалады, басқа данасы мәдениет ұйымының бухгалтериясына беріледі;

2) осы Нұсқаулықтың 2-қосымшасына сәйкес жасалған нысанда **сахналық-қойылым құралдарын түсім кітабына енгізу** *(бұдан әрі - түсім кітабы)*. Түсім кітабына жеке ерекшелігі көрсетілген әр сахналық-қойылым құралы туралы мәлімет енгізіледі және аталған сахналық-қойылым құралын пайдаланатын мәдениет ұйымының құрылымдық бөлімінің қысқартылған атауы (аббревиатура), реттік санынан тұратын шифр беріледі.

3) **шифр беру**.

Сахналық-қойылым құралдарын есепке алу Нұсқаулықтың 3-қосымшасына сәйкес жасалған нысанда **түгендеу есебі кітабын жүргізу** және **әр сахналық-қойылым құралына түгендеу нөмірін беру** кіреді.

 Сахналық-қойылым құралына шифр және түгендеу нөмірі бояу қолданылып енгізіледі (жууға және химиялық әсерге төзімді) немесе сахналық-қойылым құралдарының көрермендерге көрінбейтін жеріне жіппен тігіледі.

 Түсім кітабы мен есеп кітабы толтырылардың алдында бауланады, парақтары нөмірленеді, мәдениет ұйымының басшысымен және материалдық жауапты тұлғамен қол қойылады және мәдениет ұйымының мөрі басылады.

**26-тармақ.** Алайда, Жетісай драма театры мен Музыкалық драма театрында сахналық-қойылым құралдарын *(декорациялар, реквизиттер, костюмдер)* есепке алу дұрыс жіргізілмеген *(Нұсқаулықтың 1-қосымшасына сәйкес нысанда қабылдау жөнінде актілер жасалынбаған, Нұсқаулықтың 2-қосымшасына сәйкес жасалған нысанда сахналық-қойылым құралдарын түсім кітабы ашылмаған, сахналық-қойылым құралдарына шифр берілмеген, түгендеу есебі кітабы жүргізілмеген, сахналық-қойылым құралдарына түгендеу нөмірлері берілмеген)*.

Қазақстан Республикасының 01.03.2011 жылғы «Мемлекеттік мүлік туралы» №413-IV Заңының 1-бабының 10)-тармақшасына сәйкес қазыналық кәсіпорын – мемлекет жедел басқару құқығында бөліп берген мүлкі бар коммерциялық ұйым болып табылады.

Музей Жарғыларында «Музей қызметінің мақсаты Қазақстан Республикасының мәдени және тарихи ескерткіштерін (құндылықтарын) жинақтап, сақтап осы бағыттағы құндылықтарымызды көпшілікке насихаттау болып табылады» делінген. Алайда, С.Қожанов атындағы және Төлеби ауданының музейлердің 2024 жылға арналған жұмыс жоспарларында музейлердің коммерциялық қызметін немесе табыс табуына мүмкіндіктер мен ресурстар жеткілікті болсада нақты іс-шаралар ұйымдастыру жоспарланбаған, музейге келушілерді ұйымдастыру, келушілердің кестесін түзу бойынша іс-шаралар жоспарланбаған. Бюджет қаражатын тиімді пайдалану мақсатында Музей қызметінің тиімділігі пайдаланылмаған.

**27-тармақ.** Бұл ретте, Бюджет кодексінің 4-бабының 12)-тармағы тиімділік қағидатының талаптары сақталмай 2 музей мекемелерінде коммерциялық қызметін немесе табыс табуына аудандарда мүмкіндіктер мен ресурстар жеткілікті болсада нақты іс-шаралар ұйымдастыру жоспарланбаған.

 ***Анықтама ретінде:***

*- С.Қожанов атындағы музейінде айына 16,0 мың теңге түскен;*

*- Төлеби ауданының музейінде айына 19,0 мың теңге түскен.*

**28-тармақ.** Қазақстан Республикасы Қаржы министрінің 07.09.2010 жылғы №444 бұйрығымен бекітілген Есеп саясатының 76, 77-тармақтарының және 03.08.2010 жылғы №393 бұйрығымен бекітілген Мемлекеттік мекемелерде бухгалтерлік есепке алуды жүргізу қағидаларының 181-тармағының талаптары сақталмай Облыстық Ы.Алтынсарин атындағы балалар кітапханасында және Түркістан облыстық Фараб әмбебап ғылыми кітапханасында 2024 жылдың аяғында қызметкерлердің пайдаланылмаған демалыстары бойынша резерв есептеуді жүргізбеген;

**29-тармақ.** Қазақстан Республикасы Қаржы министрінің 31.03.2015 жылғы №241 бұйрығымен бекітілген Бухгалтерлік есепті жүргізу қағидаларының 60, 61-тармақтарының талаптарын сақталмай Қ.Жандарбеков атындағы Жетісай драма театрында түгендеу жұмыстары жүргізілмеген;

**30-тармақ.** Қазақстан Республикасының 04.12.2015 жылғы «Мемлекеттік сатып алу туралы» №434-V Заңының 43-бабы 24-тармағының талаптары сақталмай Ш.Қалдаяқов атындағы облыстық филармониясында 2 жағдайда мемлекеттік сатып алу туралы түзілген келісім шарттардың жұмыстарды орындау мерзімі кешіктіріліп, тапсырылып 0,1% тұрақсыздық айыбын (айыппұл,өсімақы) ұстап қалмаған;

**31-тармақ.** Қазақстан Республикасының 04.12.2015 жылғы «Мемлекеттік сатып алу туралы» №434-V Заңының 12-бабының 4-тармақ 3-тармақшасының талаптары сақталмай Ш.Қалдаяқов атындағы облыстық филармониясыда 2 жағдайда мемлекеттік сатып алу туралы келісім шарттарының орындалу мерзімінен кешіктіріліп, тапсырылғанына байланысты өнім берушіні мемлекеттік сатып алуға жосықсыз қатысушы деп тану бойынша сотқа талап арызбен жүгінбеген;

**32-тармақ.** №14 бұйрығымен бекітілген қағидаларының 35-тармағының талаптары сақталмай, 11 мекмеде 2024 жылғы түзетілген Даму жоспарының бекітілген күнінен бастап бес жұмыс күні ішінде тізілімнің веб-порталы арқылы тізілімге қосу үшін бірыңғай операторға жібермеген;

 *Анықтама ретінде:*

*- Бейнелеу өнері музейі;*

*- Руханият-Әбу Нәсір әл-Фараби музейі;*

*- Ұлы Дала Елі Орталығы;*

*- Түркістан музыкалық-драма театры;*

*- Түркістан облысының мақта шаруашылығы тарихы музейі;*

*- Ордабасы ауданындағы тарихи-өлкетану музейі;*

*- Арыс қаласының музейі;*

*- Бәйдібек ауданы сәулет-көркем музейі;*

*- Конгресс Холл көпсалалы кешені;*

*- Ш.Қалдаяқов атындағы облыстық филармониясы;*

*- Қ.Жандарбеков атындағы Жетісай драма театры.*

**33-тармақ.** №14 бұйрығымен бекітілген қағидаларының 2-тармағы 4), 8), 12), 16), 17)-тармақшаларының, 11-13, 24, 33-тармақтарының талаптары сақталмай 6 мекмеде 2024 жылғы даму жоспарының 4-қосымшасында түпкілікті, тікелей және сапа нәтиже көрсеткіштері дұрыс әзірленбеген және Даму жоспарына түсіндірме жазба жасалынбаған;

 *Анықтама ретінде:*

*- Қазығұрт аудандық музейінде****;***

*- Түркістан облыстық тарихи-өлкетану музейі;*

*- Кентау қалалық музейі;*

*- Тарихи-мәдени мұраны қорғау, қалпына келтіру және пайдалану жөніндегі орталық;*

*- Облыстық мәдениет және халық шығармашылығы орталығы;*

*- Райымбек Сейтметов атындағы Түркістан қаласының сазды-драма театры.*

**34-тармақ.** Қазақстан Республикасының 23.11.2015 жылғы №414-V Еңбек Кодексінің 113-бабының 2-тармағының талаптары сақталмай 6 мекмеде әрбір жұмыскерге ай сайын хабарлауға міндетті тиісті кезең ішінде оған тиесілі жалақының құрамдас бөліктері, жүргізілген ұстап қалулардың мөлшерлері мен негіздері туралы, оның ішінде ұстап қалынған және аударылған міндетті зейнетақы жарналары туралы, сондай-ақ төленуге тиісті жалпы ақша сомасы туралы мәліметтер хабарланбаған;

*Анықтама ретінде:*

*- Қазығұрт аудандық музейінде;*

*- Түркістан облыстық тарихи-өлкетану музейі;*

*- Тарихи-мәдени мұраны қорғау, қалпына келтіру және пайдалану жөніндегі орталық;*

*- Облыстық мәдениет және халық шығармашылығы орталығы;*

*- Райымбек Сейтметов атындағы Түркістан қаласының сазды-драма театры;*

*- Оңтүстікфильм.*

**35-тармақ.** Түркістан облысының мәдениет басқармасында Қазақстан Республикасының 15.12.2006 жылғы «Мәдениет туралы» №207 Заңының 7-бабының 15)-тармақшасы, 20-1 бабының 2-тармағына және Ереженің 16-тармағының 11)-тармақшасының талаптары орындалмай соңғы 5 жылда облыстағы мемлекеттік мәдениет ұйымдары мен мәдениет қызметкерлерін аттестаттау және мерзімінен бұрын аттестаттау қағидаларын бекітпеген және Басқарма қарамағындағы 23 мәдениет ұйымдарын аттестаттаудан өткізбеген;

**36-тармақ.** Қазақстан Республикасы Мәдениет және спорт министрінің 29.06.2016 жылғы Мемлекеттік мәдениет ұйымдарының азаматтық қызметшілерін аттестаттаудан өткізудің қағидалары мен шарттарын бекіту туралы №189 бұйрығының 5-тармағының талаптары сақталмай бүгінгі күнге дейін Конгресс Холл көпсалалы кешенінде және Ш.Қалдаяқов атындағы облыстық филармониясы қызметкерлерін аттестациялаудан өткізбеген;

**37-тармақ.** Қазақстан Республикасы Мәдениет және спорт министрінің 07.12.2015 жылғы №372 бұйрығымен бекітілген Қазақстан Республикасы музей қорының музей заттарын есепке алу, сақтау, пайдалану және есептен шығару нұсқаулығының 3-қосымшасының талаптары сақталмай, Төлеби ауданының музейінде 2024 жылы келіп түскен музей заттары рәсімделіп қабылданбаған, өткізген адамдардың аты-жөні жазылмаған, қолдары қойылмаған, өткізген күні жазылмаған;

Бұған жол берудің себептері, қолданыстағы заңнама талаптарын сақтамау, сондай-ақ бюджет қаражатын жұмсаудың негізділігі мен заңдылығы бөлігінде басшылық тарапынан әлсіз бақылау болып табылады.

Қорыта келгенде, нормативтік-құқықтық актілерді зерделеуді тұрақты негізде енгізу, қолданыстағы заңнамаға сәйкес бюджет қаражаты мен мемлекет активтерін тиімді пайдалану жөніндегі жұмыстарды жалғастыру қажет.

**2.3. Мемлекеттік аудит объектілері қызметінің әлеуметтік-экономикалық дамуға әсерін бағалау.**

Түркістан облысы толыққанды зияткерлік, эмоционалдық, адамгершілік және рухани өмірді қамтамасыз ететін адамдардың даму көздерінің бірі болып табылады. Облысты еліміздің жетекші театр-көркемөнер, мұражай және кітапхана ұйымдары шоғырланған, көптеген мәдени іс-шаралар өткізіледі. Алайда, халықтың, әсіресе жас ұрпақтың назарына бұқаралық ақпарат құралдарының бәсекелестігі мәдениет саласы үшін Мәдениет және өнер мекемелерінің заманауи жұмыс форматтары мен ілгерілеуін ұсына отырып, өз инфрақұрылымын жаңғыртудың объективті қажеттілігін туғызады. Тиісінше, электронды мұражай, Электронды кітапхана, виртуалды концерт залы және басқалары сияқты жаңа ақпараттық өнімдер мен технологияларды енгізу және тарату стратегиялық болып табылады. Бұл ретте, қолда бар мәдени-демалыс орталықтарының ескірген форматтары олардың қызметін "монетизациялау" туралы айтуға мүмкіндік бермейді және олардың операциялық шығындарын жабуға мүмкіндік бермейді. Мәдениет объектілері «Сақталған» функцияны жүзеге асыруды жалғастыруда, мәдени мұраны беру бойынша маркетинг жоқ, бұл жас ұрпақты тиісті дәрежеде тартуға мүмкіндік бермейді. Халықаралық деңгейдегі ауқымды іс-шараларды іске асыру облыстың мәдени кодын әзірлеуге мүмкіндік береді, сондай-ақ туризмді дамытуға және халықаралық аренада облыстың танылуына оң серпін береді.

**IІІ. Қорытынды бөлік**

**3.1. Мемлекеттік аудит барысында қабылданған шаралар**

Мемлекеттік аудит объектілерінде анықталған бұзушылықтарды аудит объектілері назарға алды және мемлекеттік аудит барысында Тексеру комиссиясының мемлекеттік аудитті жүргізген қызметкерлерімен анықталған бұзушылықтар мен кемшіліктер бойынша түсіндірме жұмыстары жүргізілді.

Жалпы аудитпен – **11 122 504,6 мың теңгені** құрайтын өтеуге, қалпына келтіруге жататын қаржылық жәнетиімсіз жоспарлау мен тиімсіз пайдалану бойынша бұзушылықтар анықталды *(жалпы қамтылған қаржының 121,1 пайызы)*.

Оның ішінде:

- барлық қаржылық бұзушылықтар **323 640,4 мың теңгеге** *(қалпына келтірілуге жататын қаржы көлемі 315 136,2 мың теңге, өтелуге жататын қаржы көлемі 8504,2 мың теңге)*14 аудит объектісінде;

- тиімсіз жоспарланған бюджет қаражатының (активтердің) сомасы **9 134 752,0 мың теңгеге** 11 аудит объектісінде;

- тиімсіз пайдаланылған бюджет қаражатының (активтердің) сомасы **1 502 266,8 мың теңгеге** 5 аудит объектісінде анықталған.

Жалпы аудиторлық іс-шара барысында барлығы **235 825,9** мың теңге қалпына келтіріліп, **6822,1 мың теңге** өтелген.

***Анықтама ретінде.***

***Аудит объектілері бойынша қалпына келтірілгендер:***

*1) Ы.Алтынсарин атындағы балалар кітапханасында 1343,9 мың теңге;*

*2) Түркістан музыкалық-драма театрында 231 157,6 мың теңге;*

*3) «Фараб» әмбебап ғылыми кітапханасында 3293,3 мың теңге;*

*4) Р.Сейтметов атындағы Түркістан қаласының сазды-драма театрында 31,1 мың теңге.*

***Өтелгендер:***

*1) Мақта шаруашылығы тарихы музейінде 55,7 мың теңге;*

*2) «Фараб» әмбебап ғылыми кітапханасында 1354,3 мың теңге;*

*3) Тарихи-мәдени мұраны қорғау, қалпына келтіру және пайдалану жөніндегі орталықта 73,8 мың теңге;*

*4) Облыстық мәдениет және халық шығармашылығы орталығында 1124,7 мың теңге;*

*5) Р.Сейтметов атындағы Түркістан қаласының сазды-драма театрында 14,8 мың теңге;*

*6) Конгресс Холл көпсалалы кешенінде 3106,1 мың теңге;*

*7) Қажымұқан атындағы облыстық спорт музейінде 140,2 мың теңге;*

*8) Төлеби ауданының музейінде 96,0 мың теңге;*

*9) Облыстық тарихи-өлкетану музейінде 125,5 мың теңге;*

*10) Ш.Қалдаяқов атындағы облыстық филармониясында 731,0 мың теңге.*

Сонымен қатар, барлығы **18 жауапты лауазымды** тұлғаларға (Арыс қаласының музейі 2, Тарихи-мәдени мұраны қорғау, қалпына келтіру және пайдалану жөніндегі орталық 1, Облыстық мәдениет және халық шығармашылығы орталығы 1, Р.Сейтметов атындағы Түркістан қаласының сазды-драма театры 1, Бәйдібек ауданы сәулет-көркем музейі 1, Қажымұқан атындағы облыстық спорт музейі 1, Төлеби ауданының музейі 1, Ш.Қалдаяқов атындағы облыстық филармониясы 2, Ұлы Дала Елі Орталығы 1, Бейнелеу өнері музейі 1, Мақта шаруашылығы тарихы музейі 1, Ордабасы ауданындағы тарихи-өлкетану музейі 1, Облыстық тарихи-өлкетану музейі 1, Руханият-Әбу Нәсір әл-Фараби музейі 1, Қазығұрт аудандық музейі 1, «Оңтүстікфильм» КММ 1.)**тәртіптік шара қолданылған.**

Аудиторлық іс-шараның қорытындысы бойынша 19 әкімшілік құқық бұзушылық белгілері бар материалдар әкімшілік іс жүргізуді қозғау үшін уәкілетті органдарға *(Ішкі мемлекеттік аудит департаменті мен Түркістан облысының аудандық кірістер басқармаларына)* жолданып, нәтижесінде 3 материал бойынша 255 580,0 мың теңге айыппұл салынған, 16 материал уәкілетті органдардың қарауында.

**3.2. Мемлекеттік аудит нәтижелері бойынша тұжырымдар**

**Мемлекеттік аудиттің көрсеткіші:** *Тиімділік – жоспарланған және алынған нәтижелердің оларға қол жеткізу үшін пайдаланылған ресурстар ескерілгендегі арақатынасы.*

Жүргізілген аудит нәтижелері көрсеткендей аудит объектілерінің өңірдің әлеуметтік-экономикалық дамуына елеулі әсері барын көрсетті. Аудитпен қамтылған мерзімде аудит объектілерінің құзыретіне сәйкес алға қойылған мақсаттарға, міндеттерге, функцияларға, өкілеттіктерге және бағыттарға қол жеткізу үшін тиісті жұмыстарды атқарған Дегенмен, аудит барысында бұзушылықтар мен кемшіліктер анықталды.

Басқарманың құзыретіне сәйкес алға қойылған мақсаттарға міндеттерге, функцияларға, өкілеттіктерге және бағыттарға қол жеткізу үшін Басқарма қызметінің бекітілген Ережесіне талдау жүргізгенде Ережеде бірқатар қателіктер орын алғандығы және Басқарманың 2024 жылға арналған жұмыс жоспарында Басқарма құзіретіне кіретін бірқатар мәселелер кірмей қалғандығы анықталды.

Басқарма соңғы 5 жылда облыстағы мемлекеттік мәдениет ұйымдары мәдениет қызметкерлерін аттестаттау және мерзімінен бұрын аттестаттау қағидаларын бекітпеген және Басқарма қарамағындағы 23 мәдениет ұйымдарын аттестаттаудан өткізбеген.

Музейлерге келушілер саны көрмелер, семинарлар, дөңгелек үстелдер, музей сабақтары, дәрістер сияқты музей іс-шараларын өткізу есебінен артқан. Алайда кейбір музейлерде келушілер саны азайғаны байқалады. Талдау көрсеткендей, 2019 жылғы деңгейден 2024 жылы облыс бойынша музейге келушілердің саны 3,5%-ға кеміген.

Сонымен қатар кітапханаға келушілер саны 2022 жылғы деңгейден 2024 жылы 1,2 %-ға кемігені.

Мемлекеттік кәсіпорындарға шығындарды жабуға бюджеттік субсидияларды бөлу кезінде өз қаражаты есебінен жабылатын шығындардың мөлшері ескерілмеген немесе 18 кәсіпорынның ақылы қызметтен түсетін өз табыстары ескерілместен 2024 жылғы бюджеттен субсидиялар артық берілген.

Басқармада бюджетті нақтылау барысында бюджет қаржысының маңыздылығы ескерілмей субъективті себептермен аса маңызды болмауына байланысты мәдени іс-шаралар қысқартылып, бюджет қаржысы тиімсіз жоспарланған.

Бюджеттiк бағдарламаның мақсаты анық, нақты және қолжетiмдi болуға тиiс. Бюджеттік бағдарламаның көрсеткіштері, нысаналы индикаторлары ашып көрсетілмеген. Бюджет қаражаты шегінде атқарылатын мемлекеттік функциялар, өкілеттіктер мен көрсетілетін қызметтер көлемінің санмен өлшенетін сипаттамалары ашып көрсетілмеген.

Бюджеттік бағдарламаға қаралған қаржы толық игерілгенімен, көрсеткіштердің нақты санмен өлшенетін сипаттамалары орындалмаған.

Бюджеттік бағдарламаларда түпкілікті нәтиже жоспарын азайтып бюджет қаражаты ұлғайтылған немесе бюджет қаржысы тиімсіз жоспарланған.

Басқарма тарапынан төменде көрсетілген қызметтерді жүзеге асыру мақсатында Басқарманың жұмыс жоспарларында, Басқарма ережесінде ескерілмегендігін атап өткен жөн:

- мәдениет және демалыс бойынша инфрақұрылымды дамыту мақсатында жеке инвестицияларды және қаржыландырудың баламалы көздерін тарту үшін жағдайлар жасау;

- жеке тұлғалар мен құрылымдардың инвестицияларын тартуды ынталандыру бойынша мемлекеттік-жекешелік серіктестік әріптестікті енгізу арқылы мәдениет саласын дамыту.

Жоғарыда аталған міндеттерді іске асыру бюджетке жүктемені азайтуға, сондай-ақ Мәдени мұра мен мұраны сақтау және көбейтуге, мәдениет және демалыс саласындағы ең жақсы сұранысқа ие тәжірибелерді құру және жаңғыртуға мүмкіндік береді.

Сонымен қатар, бүгінгі таңда басқарма әлемдік технологиялық трендтер арқылы Қазақстанның музыкалық мұрасын ілгерілету бойынша іс-шаралар жүргізбейді.

Негізгі проблемалық мәселелердің бірі – тиісті инфрақұрылымның жеткіліксіздігі, кейбір жерде мүлдем болмауы, мәдениет объектілерін материалдық-техникалық қамтамасыз етудің жеткіліксіздігі немесе моральдық тұрғыдан ескіруі. Мысалы, Ш.Қалдаяқов атындағы облыстық филармониясы бүгінгі күнге дейін Шымкент қаласында орналасуы болып табылады. Сонымен қатар, осы жүргізілген аудитпен ауданда орналасқан мәдениет объектілері, күрделі жөндеуді қажет ететіні байқалды.

Сонымен қатар, аудит нәтижесімен мекемелерде іссапарға жіберілген қызметкердің іссапар шығындарын төлеу қағидаларының сақталмауы және аудитпен қамтылған кезеңдерде аудит объектілері қызметкерлерінің жалақысынан артық, негізсіз аударулары, бухгалтерлік есепті жүргізу және бюджеттік, қаржылық есептілікті жасау кезінде бухгалтерлік есеп жазбаларында анықталған қателерді түзету операциялары негізсіз жасау, түгендеу жұмыстары жүргізілмеу салдарынан активтердің мекеменің балансына алынбау фактілері анықталды.

Аудит нәтижесімен тауарларды жеткізу, қызметтерді көрсету және жекелеген жұмыс түрлерінің (көлемдерін), анықтығын растау барысында жеткізілмеген құрал жабдықтармен атқарылмаған жұмыстарға бюджет қаражатын аудару (шығыс жасау) жағдайларының орын алғанын көрсетті.

 Бұдан бөлек бюджеттік бағдарлама әкімшілері бюджеттік бағдарламаларды бекіту және қайта бекіту кезінде өз мақсатына қол жеткізілуін айқындайтын тікелей және түпкілікті нәтиже көрсеткіштерін сапасыз әзірленуі салдарынан бюджет қаражатын тиімсіз жоспарлануына әкеп соққан.

Қорытындылай келгенде, аудит объектілерінде анықталған кемшіліктер мен бұзушылықтарға жол берудің негізгі себептері Қазақстан Республикасының нормативтік құқықтық актілерінің талаптарын сақтамауынан және мемлекеттік аудит объектісінің қызметін регламенттейтін құжаттардағы кемшіліктерден, сондай-ақ бюджет қаражатын жұмсаудың негізділігі мен заңдылығы бөлігінде басшылық тарапынан бақылаудың өз деңгейінде болмауынан орын алған.

Мекемелерде нормативтік-құқықтық актілерді зерделеуді тұрақты негізде енгізу, қолданыстағы заңнамаға сәйкес бюджет қаражатын тиімді пайдалану жөніндегі жұмыстарды жалғастыру қажет.

**3.3. Мемлекеттік аудит нәтижелері бойынша ұсынымдар мен тапсырмалар**

1. «Түркістан облысының мәдениет басқармасы мен бағыныстағы ұйымдардың бюджет қаражатының тиімді пайдаланылуына мемлекеттік аудит жүргізу» аудиторлық іс-шарасы бойынша мемлекеттік аудиттің қорытынды материалдары Тексеру комиссиясының отырысында қаралсын.

2. Түркістан облысы әкімдігі мен облыстық мәслихат аппаратына аудиторлық қорытындыдан үзінді ақпарат жолдансын.

3. Жалпы, аудиторлық іс-шараның негізгі және қорытынды әзірлеу кезеңінде қаржылық бұзушылықтар бойынша 235 825,9 мың теңгенің қалпына келтірілгені, 6822,1 мың теңгенің өтелгені және аудит объектілері бойынша 18 жауапты лауазымды тұлғаға тәртіптік шара қолданылғаны, сондай-ақ аудиторлық іс-шараның қорытындысы бойынша 19 материал әкімшілік құқық бұзушылық белгілері бар материалдар әкімшілік іс жүргізуді қозғау үшін уәкілетті органдарға жолданғаны назарға алынсын.

**4. Мемлекеттік аудит жүргізу барысында анықталған бұзушылықтар мен кемшіліктерді жою және тәртіптік жауапкершіліктерін қарау үшін аудит объектілеріне нұсқамалар жолдансын.**

**Түркістан облысының мәдениет басқармасының басшысына:**

1) 2025 жылғы 31 шілдесіне дейін Түркістан облысының мәдениет басқармасына қарасты мекемелерде жүргізілген аудит қорытындысы бойынша **елеулі** бұзушылықтарға жол бергені үшін мекеме басшыларының тәртіптік жауапкершілігі қаралсын.

2) 2025 жылдың 10 қазанға дейін өтелуге жататын 615,3 мың теңге қаржыны бюджетке өтеу шаралары қабылдансын *(аудиторлық есептің 13-тармағы)*;

3) 2025 жылғы 31 шілдесіне дейін Мәдениет басқармасы бойынша Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

 **«Түркістан облыстық Ы.Алтынсарин атындағы балалар кітапханасы» коммуналдық мемлекеттік мекемесіне:**

1) 2025 жылдың 10 қазанға дейін өтелуге жататын 614,7 мың теңге қаржыны бюджетке өтеу шаралары қабылдансын *(аудиторлық есептің 4, 5, 6-тармақтары)*;

**«Түркістан музыкалық-драма театры» мемлекеттік коммуналдық қазыналық кәсіпорнына:**

1) 2025 жылғы 31 шілдесіне дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

 **«Түркістан облыстық Фараб» әмбебап ғылыми кітапханасы» коммуналдық мемлекеттік мекемесіне:**

1) 2025 жылғы 31 шілдесіне дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Конгресс Холл көпсалалы кешені» мемлекеттік коммуналдық қазыналық кәсіпорнына:**

1) 2025 жылғы 31 шілдесіне дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Қ.Жандарбеков атындағы Жетісай драма театры» мемлекеттік коммуналдық қазыналық кәсіпорнына:**

1) 2025 жылдың 10 қазанға дейін өтелуге жататын 452,1 мың теңге қаржыны бюджетке өтеу шаралары қабылдансын *(аудиторлық есептің 9, 12, 14, 15-тармақтары)*;

2) 2025 жылдың 10 қазанға дейін қалпына келтіруге жататын 79 310,3 мың теңге қаржыны қалпына келтіру шаралары қабылдансын *(аудиторлық есептің 17-тармағы)*;

3) 2025 жылғы 31 шілдесіне дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**5. Мемлекеттік аудит жүргізу барысында аудит объектілерінде анықталған олқылықтар мен кемшіліктер бойынша ұсынымдар жолдансын.**

**Түркістан облысының мәдениет басқармасының басшысына:**

1) 2025 жылдың 10 қазанына дейін Ордабасы ауданындағы «Қажымұқан атындығы облыстық спорт мұражайы» мемлекеттік коммуналдық қазыналық кәсіпорнының теңгеріміндегі «Ақмешіт Ишан-Базар» тарихи-сәулеттік ескерткіш ғимаратын "Ордабасы ауданындағы тарихи-өлкетану музейі" мемлекеттік коммуналдық қазыналық кәсіпорнының теңгеріміне беру мүмкіндігін қарастыру бойынша мәжілісте талқылап, хаттамасын жолдау;

2) 2025 жылдың 31 желтоқсанға дейін Басқарманың ережесіне тиісті өзгерістерді енгізу және Басқармаға бағыныстағы кәсіпорындардың Жарғыларын Қазақстан Республикасының Бухгалтерлік есеп пен қаржылық есептілік туралы Заңының 2-бап 31-1 тармағының талаптарына сәйкес келтіру.

3) 2025 жылдың 31 желтоқсанға дейін Басқармаға бағыныстағы кәсіпорындарда есеп саясаты мен салықтық есепке алу саясатты әзірлеуді және бекітуді ұйымдастыру.

4) 2025 жылдың 10 қазанына дейін кітапханаларда кітап қорын және музейлерде музей заттарын цифрландыру, виртуалды музейлерді құру және онлайн - іс-шараларды өткізу бойынша Басқарманың жұмыс жоспарына енгізу және мәжілісте талқыланып хаттамасын жолдау.

**6. Тексеру комиссиясының аудиторлық іс-шараға жауапты мүшесі Ұ.Сейсенбаев:**

1) Мемлекеттік аудит жүргізу барысында анықталған бұзушылықтар мен кемшіліктерді жою және оларға жол берген тұлғалардың тәртіптік жауапкершіліктерін қарау жөнінде аудит объектілеріне нұсқамалардың және ұсынымдардың жолдануын қамтамасыз етсін;

2) Айлық жалақыға және жеткізілмеген тауарларға артық аударылған қаржыны өтеу бойынша мемлекеттік аудит обьектісі нұсқаманы орындамаған немесе тиісінше орындамаған кезде, қылмыстық құқық бұзылушылық белгісі бар материалдарды мемлекеттік аудит және қаржылық бақылау органының тиісті дәлелдерімен бірге процестік шешім қабылдау үшін қылмыстық қудалау органдарына жолдауды қамтамасыз етсін.

3) Түркістан облысының мәдениет басқармасының "Қ.Жандарбеков атындағы Жетісай драма театры" мемлекеттік коммуналдық қазыналық кәсіпорынмен жоғарылатылған бағалармен сатып алынған және іс-жүзінде сатып алынбаған тауарлар бойынша *(аудиторлық есептің 8 - 16 тармақтары)* тиісті материалдарды аудиторлық дәлелдемелерімен бірге процестік шешім қабылдау үшін қылмыстық қудалау органдарына беру прокуратура органдары арқылы жүзеге асырылсын.

**3.4. Қосымша:**

1) Мемлекеттік аудит нәтижелері бойынша анықталған бұзушылықтар мен кемшіліктердің жиынтық тізілімі;

 2) Мемлекеттік аудит және аудиторлық қорытынды әзірлеу барысында қалпына келтірілген, өтелген қаржылар туралы, сондай-ақ көрілген тәртіптік шаралар туралы мәліметтер 3 парақта *(аудиторлық қорытындыға №1 қосымша)*;

 3) Аудиторлық іс-шараның қорытындысымен әкімшілік іс жүргізуді қозғау үшін уәкілетті органдарға жолданған материалдар бойынша мәліметтер .......... парақта *(аудиторлық қорытындыға №2 қосымша)*.

**Тексеру комиссиясының мүшесі Ұ.Сейсенбаев**

**Сапаны бақылау және**

**құқықтық қамтамасыз ету**

**бөлімінің басшысы Е.Жолдасбеков**

**№1 мемлекеттік аудит бөлімінің**

**басшысы-мемлекеттік аудиторы Х.Таженов**

**№2 мемлекеттік аудит бөлімінің**

**басшысы-мемлекеттік аудиторы М.Жанибеков**

**№1 мемлекеттік аудит бөлімінің**

**бас инспектор - мемлекеттік**

**аудиторы (топ жетекшісі) С.Консбаев**

**№2 мемлекеттік аудит**

**бөлімінің бас инспектор-**

**мемлекеттік аудиторлары Г.Калмуратова**

 **Д.Оразалиева**

**№1 мемлекеттік аудит**

**бөлімінің бас инспектор-**

**мемлекеттік аудиторы М.Мамыр**

**№1 мемлекеттік аудит**

**бөлімінің бас маман-**

**мемлекеттік аудиторы Д.Тұрысбек**

**№2 мемлекеттік аудит**

**бөлімінің бас маман-**

**мемлекеттік аудиторы Б.Дәуренов**